Pukul bekas isteri, Radhi mahu hantar representasi
Oleh NUZULSHAM SHAMSUDDIN

13 Julai 2022, 4:57 pm
PETALING JAYA – Pihak pembelaan yang mewakili penyanyi, Muhammad Radhi Razali atau dikenali Radhi OAG akan menghantar representasi berhubung pertuduhan mendatangkan kecederaan terhadap bekas isterinya, April lalu.
Perkara itu dimaklumkan peguam belanya, Haziq Aizuddin Subhi ketika ditemui media selepas prosiding sebutan kes itu di Mahkamah Majistret di sini hari ini.
Peguam itu berkata, pihaknya sedang mempertimbangkan tindakan tersebut.
“Mahkamah menetapkan 23 Ogos ini untuk pengurusan kes seterusnya dan pada tarikh itu sama ada kita akan masukkan representasi atau perbicaraan kes seterusnya ,” kata peguam itu.
Sementara itu, Radhi ketika ditemui berkata, dia mengharapkan penyelesaian cara baik dengan bekas isterinya itu.
“Saya fikir anak-anak. Jika kes ini diteruskan, kita akan terus turun naik mahkamah yang juga akan mengeluarkan kos,” katanya.

Pada 22 April lalu, Radhi, 45, didakwa dengan sengaja mendatangkan kecederaan terhadap Nur Shaira Ayu Zahiri, 28, pukul 2.29 petang pada 19 April lalu di parkir Emporis Menara D Kota Damansara di sini.
Dia dituduh di bawah Seksyen 323 Kanun Keseksaan yang memperuntukkan hukuman penjara maksimum setahun atau denda hingga RM2,000 atau kedua-duanya sekali. – KOSMO! ONLINE


110 anak muda jadi Felo Perdana, Korporat 2022
Oleh MOHD RIDZAUDDIN ROSLAN

13 Julai 2022, 3:59 pm
PUTRAJAYA- Seramai 110 anak muda ditawarkan menjadi peserta Felo Perdana dan Felo Korporat bagi tahun 2022 sekali gus berpeluang mendalami lebih pengetahuan berhubung sistem tadbir urus negara.
Perdana Menteri, Datuk Seri Ismail Sabri Yaakob berkata, penghargaan tahniah diucapkan kepada peserta terpilih memandangkan hanya 10 peratus sahaja yang dipilih daripada ribuan penyertaan.
“Pendedahan daripada program Felo Perdana itu merupakan yang terbaik sama ada kepada graduan atau lepasan graduan.
“Apabila menjadi Felo kepada seorang menteri, mereka berpeluang melihat dan belajar cara seorang menteri menguruskan kementerian. Pendedahan itu tidak terhad kepada skop kerja seseorang menteri sahaja, tetapi gerak kerja bagi keseluruhan kementerian,” katanya pada majlis Penyerahan Peserta Felo Perdana dan Felo Korporat Tahun 2022 di Bangunan Perdana Putra hari ini.
Katanya, setiap Felo juga perlu bersikap proaktif dan mengambil inisiatif sendiri jika ingin mempelajari lebih mendalam tentang sesuatu perkara.
“Sebagai contoh, Felo boleh berjumpa dengan Ketua Setiausaha Kementerian (KSU) dan Timbalan Ketua
Setiausaha Kementerian (TKSU) untuk belajar apa yang ada di kementerian tersebut.

“Begitu juga jika berpeluang untuk ke Parlimen, harus dimanfaatkan untuk melihat debat dilakukan di dalam Parlimen serta proses dalam menyediakan kertas jawapan bagi sidang tersebut,” jelasnya.
Pada masa sama, Ismail Sabri turut merakamkan penghargaan terima kasih kepada 20 buah syarikat korporat yang terlibat dalam menyokong program dan inisiatif kerajaan untuk menyediakan latihan, pengalaman dan peluang kerja kepada graduan.
“Sejak pelaksanaan program Felo Perdana pada 2013 dan Felo Korporat pada 2019, seramai 753 anak muda yang memiliki bakat kepemimpinan tinggi telah menyertainya.
“Saya ingin mengucapkan setinggi-tinggi tahniah kepada Felo yang terpilih kali ini. Saya difahamkan daripada ribuan memohon, hanya 10 peratus sahaja diterima,” ujarnya. – KOSMO! ONLINE


LZS kaji kos hidup sebelum naikkan jumlah bantuan
Oleh ABDUL RAZAK IDRIS

13 Julai 2022, 3:09 pm
KLANG – Kajian secara menyeluruh sedang dilakukan akibat peningkatan kos hidup ketika ini sebelum ketetapan menaikkan jumlah bantuan sara hidup asnaf di Selangor.
Ketua Pegawai Eksekutif Lembaga Zakat Selangor (LZS), Mohd. Sabirin Mohd. Sarbini berkata, LZS sentiasa prihatin dengan isu kenaikan kos hidup yang memberikan kesan kepada semua kategori masyarakat terutama golongan B40.
“Kajian berhubung had kifayah sedang dilakukan dan kita akan melihatnya secara menyeluruh. Ini bagi menilai sama ada impak (kenaikan kos sara hidup) bersifat sementara atau berterusan.
“Sebelum ketetapan had kifayah itu ditentukan, kita akan terus menyalurkan bantuan untuk keperluan-keperluan asnaf,” katanya dalam Program Korban Perdana 2022 di Kompleks Anak-Anak Asnaf Bait Al-Hasanah Kampung Perepat, hari ini.
Jelas Mohd. Sabirin, meski pun berlaku kenaikan kos hidup pada masa ini, pihaknya mendapati jumlah permohonan bantuan zakat yang baharu dan asnaf memohon keluar agak seimbang.
“Ketika ini dianggarkan seramai 65,000 keluarga adalah asnaf dan berdasarkan perkembangan semasa ia mungkin meningkat namun kita belum ada jumlah terkini.

“Setiap permohonan baharu akan diterima dan disaring sebelum membantu mereka yang benar-benar memerlukan,” ujarnya.
Mengulas mengenai program korban itu, beliau memaklumkan sebanyak 13 ekor lembu dan empat ekor kambing disumbang oleh Syarikat Medkad Sdn.Bhd. dan Persatuan Pengurusan Petronas Malaysia yang akan diberikan kepada 300 keluarga asnaf di sekitar Klang, Petaling dan Kuala Langat. – KOSMO! ONLINE


Jeritan kanak-kanak gagalkan cubaan mencuri
Oleh FARAHWAHIDA AHMAD

13 Julai 2022, 3:09 pm
SEGAMAT – Cubaan seorang lelaki untuk melarikan beg duit dalam sebuah kenderaan di Jalan Genuang di sini kelmarin gagal apabila di tahan pihak polis yang berada berdekatan lokasi kejadian.
Kisah lelaki disyaki terbabit dalam kes cubaan mencuri beg dalam kereta seorang lelaki serta anaknya yang menjerit ini turut tular di media sosial semalam.
Ketua Polis Daerah Segamat, Superintendan Bahrin Mohd Noh berkata, dalam kejadian pada pukul 10.10 pagi itu, pemilik kenderaan Proton Iswara seorang lelaki berusia 40-an meninggalkan anak lelakinya berusia 12 tahun dalam kereta berseorangan untuk berurusan di sebuah institusi kewangan berhampiran.
“Kereta itu kemudiannya didatangi seorang lelaki berusia linkungan 45 tahun sebelum membuka pintu penumpang hadapan dan cuba melarikan sebuah beg berwarna coklat mengandungi sejumlah wang.
“Kanak-kanak lelaki tersebut yang melihat kejadian itu kemudiannya menjerit meminta tolong dari orang ramai berhampiran.
“Ketika kejadian Sarjan Rohaizad Idris, 54, bersama dua anggota Unit Rondaan Bermotorsikal (URB) IPD Segamat melakukan rondaan di sekitar kawasan tersebut terus bertindak menangkap suspek,”katanya dalam satu kenyataan di sini.

Menurutnya, suspek merupakan warga Indonesia memegang status pemastautin tetap dan hasil siasatan awal pihak polis mendapati suspek turut memiliki enam rekod jenayah lampau selain tujuh kes berkaitan dadah.
Menurut Bahrin, modus operandi suspek adalah memasuki kenderaan tidak berkunci seterusnya melarikan pelbagai barangan berharga milik mangsa.
Tambah Bahrin, suspek di reman empat hari mulai semalam dan pihaknya juga sedang menyiasat kejadian lain yang mungkin membabitkan suspek.
Orang awam dinasihati agar tidak meninggalkan kanak-kanak berseorangan selain mengunci kenderaan yang ditinggalkan.
Suspek yang bekerja sebagai buruh binaan itu di tahan mengikut Seksyen 379 dan 511 Kanun Keseksaan kerana cubaan curi. – KOSMO! ONLINE


Kepala wanita warga emas tersangkut lubang kerusi
Oleh MOHD YUNUS YAKKUB

13 Julai 2022, 3:18 pm
KLANG – Seorang wanita warga emas berdepan detik cemas apabila bahagian kepala tersangkut dalam lubang kerusi dipercayai selepas terjatuh di bilik tidur rumahnya dalam kejadian di Taman Sri Puteri, Meru, di sini hari ini.
Kejadian disedari jiran mangsa yang ketika itu melawat wanita berusia 78 tahun itu yang tinggal bersendirian di rumah tersebut sebelum menghubungi pihak bomba.
Penolong Pengarah Bahagian Operasi Bomba Selangor, Hafisham Mohd. Noor berkata, enam anggota termasuk pegawai dari Balai Bomba dan Penyelamat Kapar menerima panggilan kecemasan pada pukul 12.18 tengah hari sebelum tiba lima minit kemudian.
“Hasil pemeriksaan di lokasi mendapati wanita warga emas itu telah terbaring di lantai dan kepalanya tersangkut di kerusi plastik.
“Mangsa dalam keadaan sedar tetapi tidak bermaya dan kita mengambil masa selama dua minit bagi mengeluarkannya dari lubang kerusi,” jelasnya dalam satu kenyataan hari ini.
Tambahnya, warga emas berkenaan telah diserahkan kepada pasukan perubatan Kementerian Kesihatan (KKM) untuk tindakan selanjutnya. – KOSMO! ONLINE


Ranil Wickremesinghe dilantik pemangku Presiden Sri Lanka
Oleh KOSMO!

13 Julai 2022, 4:35 pm
COLOMBO – Perdana Menteri Sri Lanka, Ranil Wickremesinghe dilantik sebagai pemangku presiden selepas Presiden Gotabaya Rajapaksa melarikan diri ke Maldives, awal harini, lapor Hindustan Times.
 Speaker parlimen Mahinda Yapa Abeywardana mengumumkan pelantikan yang berkuat-kuasa serta merta itu ketika beribu-ribu penunjuk perasaan menuntut kedua-dua tokoh politik itu berundur.
“Disebabkan ketiadaannya di negara ini, Rajapaksa memaklumkan saya bahawa beliau telah melantik perdana menteri (Wickremesinghe) untuk bertindak sebagai presiden selaras dengan perlembagaan,” kata Abeywardana dalam satu kenyataan ringkas yang disiarkan di televisyen.
Arahan pertama Wickremesinghe selaku pemangku Presiden Sri Lanka adalah mengisytiharkan darurat seluruh negara dan perintah berkurung di wilayah barat negara.
Berita berkaitan: Kuasa rakyat tumbangkan Presiden Sri Lanka
“Perdana menteri sebagai pemangku presiden juga telah mengisytiharkan darurat di seluruh negara dan mengenakan perintah berkurung di wilayah barat,” kata setiausaha media Wickremesinghe, Dinouk Colombage.

Perintah berkurung berkuat kuasa serta-merta. – Agensi


Pekida JB desak ambil tindakan terhadap pengasas Crackhouse
Oleh KHAIRUL MOHD. ALI

13 Julai 2022, 4:46 pm
JOHOR BAHRU – Pihak berkuasa perlu menjalankan siasatan terhadap pengasas bersama Crackhouse Comedy Club kerana dipercayai mengeluarkan kenyataan yang menghina agama Islam dan juga masyarakat Melayu.
Pengerusi Pertubuhan Kebajikan dan Dakwah Islamiah Malaysia (Pekida), Tazul Arifin Nasri sehubungan itu memberitahu, pihaknya membuat dua laporan masing-masing satu di Ibu Pejabat Polis Daerah (IPD) Johor Bahru Selatan dan satu di IPD Seri Alam, hari ini.
Katanya, Malaysia merupakan sebuah negara bermasyarakat majmuk dan keharmonian sesama kaum itu perlu dijaga.
“Pengasas dan juga wanita itu (Siti Nuramira Abdullah) adalah orang Melayu dan Islam, jadi tindakan mereka yang menghina agama dan kaum sendiri akan mengundang cemuhan dan juga pandangan serong daripada masyarakat.
“Orang bukan Islam dan bukan Melayu akan lihat perbuatan seperti itu tidak salah dan dibimbangi perkara itu akan menjadi ikutan lebih ramai pihak, jadi tindakan tegas perlu diambil terhadap pihak terlibat,” katanya.
Beliau berkata demikian kepada pemberita selepas mengadakan perhimpunan aman dan membuat laporan polis terhadap Rizal di IPD Johor Bahru Selatan, di sini hari ini.

Tambah Tazul, pihaknya juga berharap pihak berkuasa tempatan di kawasan berkenaan akan membuat penutupan terus terhadap premis tersebut yang menjadi lokasi menyebarkan hasutan.
“Jika kewujudan premis itu hanya untuk menjatuhkan imej Islam dan masyarakat Melayu, adalah lebih baik sekiranya ia ditutup terus daripada dibenarkan untuk beroperasi,” ujarnya.
Tazul yang juga merupakan seorang usahawan itu turut memberitahu, masyarakat Melayu dan Islam perlu bangkit untuk menyuarakan bantahan terhadap kegiatan berkenaan dan bukan sebaliknya hanya berdiam diri. – KOSMO! ONLINE


6 lelaki didenda RM1,000, bergaduh pukul 3 pagi
Oleh DIYANATUL ATIQAH ZAKARYA

13 Julai 2022, 4:16 pm
MELAKA – Enam lelaki diarah membayar denda sebanyak RM1,000 oleh Mahkamah Majistret di sini, hari ini selepas mengaku salah bergaduh di sebuah pusat hiburan pada pukul tiga pagi, sekitar Taman Melaka Raya, awal bulan ini.
Majistret Izwan Mohamed Noh menjatuhkan hukuman itu selepas kesemua tertuduh iaitu Muhammad Farid Mail, 23; Muhammad Ramdhan Omar,24; Muhammad Danish Fahmi Rosdi, 22; Muhammad Firduwan Jaafar, 23; Hasroy Hasnan, 30 dan Ahmad Irwan Azman, 31, mengaku salah sejurus pertuduhan dibacakan oleh jurubahasa mahkamah.
Mengikut pertuduhan, kesemua tertuduh didapati secara bersama-sama telah melakukan gaduh gempar dengan bergaduh di tempat awam sehingga mengganggu keamanan dan ketenteraman awam.
Bagi kesalahan itu, tertuduh didakwa mengikut Seksyen 160 Kanun Keseksaan yang memperuntukkan hukuman penjara maksimum enam bulan atau denda sehingga RM1,000 atau kedua-duanya sekali.
Terdahulu, pengadu bersama rakannya telah dipukul oleh sekumpulan lelaki Melayu tidak dikenali menggunakan botol sehingga mengalami kecederaan.
Kejadian berlaku disebabkan pengadu cuba meleraikan perselisihan faham membabitkan seorang individu dikenali sebagai Onet. – KOSMO! ONLINE


Ribuan penduduk Haiti terkandas tanpa air, makanan
Oleh KOSMO!

14 Julai 2022, 9:30 pm
PORT-AU-PRINCE, HAITI – Beribu-ribu penduduk di ibu negara Haiti, Port-au-Prince terkandas tanpa bekalan air, makanan atau barangan keperluan lain akibat pertempuran berterusan antara kumpulan-kumpulan penjenayah, lapor stesen penyiaran CNN kelmarin.
Penduduk di kejiranan Cite Soleil hidup terasing disebabkan pertempuran untuk merebut kuasa dan mengawal bandar tersebut, kata Datuk Bandar Cite Soleil, Joel Janeus.
“Situasi di sini amat kritikal dan semakin buruk hari demi hari. Seramai 52 orang meninggal dunia dan 110 lagi cedera.
“Kumpulan-kumpulan penjenayah tersebut saling berbalas tembakan selama hampir seminggu dan mereka masih mempunyai bekalan peluru.
“Saya mendesak kerajaan agar segera campur tangan sebelum lebih ramai penduduk meninggal dunia dan ribuan lagi terkandas dengan ketiadaan makanan dan air,” kata Janeus sambil menambah bahawa beliau sendiri sedang bersembunyi.
Kumpulan kemanusiaan perubatan, Medecins Sans Frontieres (MSF) awal minggu ini memberi amaran bahawa nyawa penduduk kini dalam bahaya ekoran sukar  mendapatkan bantuan penting termasuk air di sebuah kawasan di Cite Soleil yang digelar Brooklyn.

“Kami menemui banyak mayat yang telah mereput dan hangus.
“Mereka berkemungkinan ialah mangsa  yang terbunuh dalam pertempuran atau  cuba menyelamatkan diri. Sukar untuk menganggarkan berapa ramai yang telah terbunuh,” kata ketua misi MSF, Mumuza Muhindo dalam satu kenyataan akhbar.
Penduduk Haiti  mengalami kesengsaraan akibat siri keganasan yang berlarutan selama bertahun-tahun.
Selepas bekas Presiden, Jovenel Moise dibunuh pada Julai tahun lalu, penggantinya, Ariel Henry berikrar untuk meningkatkan keselamatan.
Namun, aktiviti penculikan dan keganasan terus berlaku di negara rantau Caribbean itu. – Agensi


Banjir Baling: KPLB bina 21 rumah baharu untuk mangsa hilang tempat tinggal
Oleh NORLIA RAMLI

14 Julai 2022, 8:56 pm
BALING – Kementerian Pembangunan Luar Bandar (KPLB) akan membina 21 buah rumah baharu untuk penduduk yang kehilangan tempat tinggal dalam kejadian kepala air dan banjir di Kupang di sini pada 4 Julai lalu.
Menterinya, Datuk Seri Mahdzir Khalid berkata, pembinaan rumah jenis teres di atas tanah seluas lebih satu hektar milik Lembaga Kemajuan Wilayah Kedah (Keda) di Desa KEDA Sadek, Kupang itu dianggarkan menelan belanja RM1.5 juta.
“Kita dapati bahawa di Desa KEDA Sadek ini ada dua lokasi untuk pembinaan rumah, satu adalah padang yang anak-anak muda main bola dan satu lagi adalah di tanah kosong di tepi jalan.
“Saya telah berbincang dengan Timbalan Ketua Setiausaha (Pembangunan) KPLB, Pengurus Besar KEDA dan kita bersetuju menjadikan tapak tanah di tepi jalan sebagai perumahan untuk mangsa banjir,” katanya kepada media selepas mengadakan tinjauan ke tapak tanah itu di sini hari ini.
Katanya, pembinaan rumah itu dijangka siap dalam tempoh enam bulan dan akan diberikan kepada keluarga yang hilang tempat tinggal atau rumah mengalami kerosakan sehingga 80 peratus serta tidak boleh didiami lagi akibat bencana itu.
“Pembinaan rumah tersebut mungkin mengambil sedikit masa kerana akan melibatkan kelulusan kebenaran merancang yang dikeluarkan pihak berkuasa tempatan,” ujarnya.

Dalam pada itu, Mahdzir berkata, laporan terkini menunjukkan lebih 400 rumah mangsa banjir disenaraikan untuk dibaik pulih berbanding laporan awal sebanyak 60 buah rumah.
Katanya, pihaknya telah mengadakan perbincangan dengan Unit Penyelarasan Pelaksanaan (ICU) Jabatan Perdana Menteri untuk menyegerakan kerja baik pulih kerosakan rumah mangsa banjir tersebut. – KOSMO! ONLINE


Mayat lelaki dengan kesan torehan dijumpai dalam bangunan terbiar
Oleh ASLIZA MUSA

14 Julai 2022, 10:23 pm
IPOH – Mayat seorang lelaki ditemukan dengan beberapa kesan torehan di tangan dan kaki di sebuah bangunan terbiar di Kampung Kuchai di sini petang tadi.
Lelaki berusia 55 tahun itu dijumpai orang awam dalam keadaan terlentang dengan kesan darah sekitar pukul 2 petang sebelum memaklumkan kepada polis
Sebilah pisau lipat turut dijumpai berhampiran mayat si mati selain beberapa peralatan dipercayai bagi aktiviti penagihan dadah.
Mayat lelaki berkenaan dibawa keluar oleh pihak polis sekitar pukul 7 petang dan dihantar ke Hospital Raja Permaisuri Bainun (HRPB) untuk tindakan lanjut.
Seorang penduduk yang enggan dikenali berkata, bangunan yang merupakan bekas sekolah itu telah lama terbiar dan menjadi sarang penagihan dadah.
Katanya, dia yang tinggal berhampiran premis itu sering melihat ramai orang bersilih ganti memasuki bangunan berkenaan.

“Saya terkejut apabila lihat ramai polis berkumpul di sana dan diberitahu ada orang mati.
“Sejak pagi, saya tidak dengar pun bunyi orang bergaduh atau jeritan. Bangunan itu telah lama dibiarkan kosong dan mungkin juga dijadikan lokasi penagih dadah berkumpul,” katanya. – KOSMO! ONLINE


Musim umrah baharu bermula 30 Julai ini
Oleh KOSMO!

14 Julai 2022, 10:30 pm
JEDDAH – Kementerian Haji dan Umrah Arab Saudi mengumumkan bahawa musim baharu umrah akan bermula pada 1 Muharram 1444 bersamaan 30 Julai 2022, lapor akhbar Saudi Gazette.
Permintaan untuk pengeluaran visa bagi jemaah haji yang datang dari semua negara di dunia bagi menunaikan ibadah umrah dan melawat Masjid Nabawi diterima mulai 14 Julai 2022 (15 Dzul Hijjah).
Kementerian sama dalam satu kenyataan akhbar berkata, umrah untuk jemaah dari dalam dan luar negara akan bermula pada 30 Julai ini (1 Muharram).
Syarat-syarat pengeluaran visa umrah boleh didapati dengan melayari pautan: https://haj. gov.sa/ar/InternalPages/Umrah.
Permit berkenaan juga boleh dikeluarkan kepada jemaah haji domestik melalui aplikasi Eatmarna.
Perkara itu adalah selaras dengan sistem bersepadu perkhidmatan kesihatan dan langkah-langkah yang diluluskan oleh pihak berkuasa Arab Saudi untuk menjaga keselamatan dan kesihatan jemaah haji serta pelawat lain.

Ejen asing yang mahu memberikan perkhidmatan kepada jemaah umrah dan pengunjung ke Masjid Nabawi boleh mengemukakan permohonan menerusi portal Kementerian Haji dan Umrah Arab Saudi.
Mereka harus mematuhi peraturan yang diterangkan dalam portal kementerian berkenaan termasuk melampirkan dokumen dan data berkaitan pendaftaran komersial, keahlian Persatuan Pengangkutan Udara Antarabangsa (IATA) dan beberapa data peribadi.
Perlu dimaklumkan bahawa Kementerian Haji dan Umrah Arab Saudi sedang bekerjasama dengan pihak-pihak berkaitan bagi penyelarasan langkah kesihatan pencegahan Covid-19.
Ini termasuk mendapatkan pelalian yang diluluskan oleh kerajaan Arab Saudi dan melampirkan sijil imunisasi sebagai tambahan kepada pengakuan kebenaran maklumat pemohon. – Agensi


Wanita lompat ke dapur McDonald’s untuk sediakan hidangan sendiri
Oleh KOSMO!

14 Julai 2022, 9:30 pm
LONDON – Seorang wanita penggemar hidangan restoran makanan segera McDonald’s bertindak di luar kebiasaan apabila melompat masuk ke bahagian dapur menerusi tingkap pandu lalu untuk memasak makanannya sendiri, lapor akhbar Daily Star UK.
Video kejadian itu tular di TikTok selepas disiarkan oleh pengguna, @greergreer. Dia berkata,  wanita itu bertindak sedemikian kerana restoran makanan segera itu enggan menerima tempahan disebabkan kehabisan sarung tangan pakai buang yang merupakan polisi kesihatannya.
Menerusi klip video  berkenaan yang mencatatkan hampir 682,000 tontonan dan lebih 120,000 tanda suka setakat ini, wanita itu meminta kebenaran pengurus restoran untuk menyediakan  pesanannya sendiri.
Kakitangan restoran McDonald’s berkenaan  terkejut apabila wanita yang memakai gaun merah jambu dan berkasut tumit tinggi itu memanjat melalui tingkap dan segera menuju ke bahagian dapur.
Video tersebut menerima komen daripada pengguna media sosial yang berharap wanita itu mendapat hidangan yang diingini memandangkan kesungguhan yang ditunjukkannya. – Agensi


Guru KAFA didakwa hempas murid sampai patah kaki
Oleh MOHD AZLI ADLAN

14 Julai 2022, 10:18 pm
MARANG – Seorang murid lelaki tahun tiga mendakwa kaki kanannya patah akibat dihempas oleh seorang guru Kelas Agama dan Fardu Ain (KAFA) di sebuah sekolah di daerah ini pada minggu lalu.
Kejadian itu dipercayai berlaku sewaktu pengajaran KAFA di dalam bilik darjah berkenaan pada 6 Julai lalu.
Sumber berkata, ibu mangsa berusia 36 tahun menyedari kecederaan dialami kaki kanan anaknya sewaktu mengambil kanak-kanak itu pulang dari kelas pada pukul 5 petang.
Beliau berkata, mangsa berusia sembilan tahun kemudiannya telah dibawa ke klinik swasta berhampiran bagi pemeriksaan.
“Pemeriksaan kemudiannya mengesahkan kaki kanan kanak-kanak terbabit telah patah. Mangsa mendakwa ia disebabkan perbuatan guru KAFA terbabit telah menghempasnya ke atas kerusi.
“Tindakan tersebut didakwa dilakukan kerana guru KAFA itu berang dengan perlakuan kanak-kanak lelaki terbabit di dalam kelas sebelum itu,” katanya di sini hari ini.

Sumber berkata, laporan polis berhubung kejadian tersebut telah dibuat ibu bapa mangsa pada 8 Julai lalu.
Sementara itu, Ketua Polis Daerah Marang Deputi Superintendan Mohd. Zain Mat Dris mengesahkan kes sedang disiasat mengikut Seksyen 325 Kanun Keseksaan. – KOSMO! ONLINE


Nelayan temui ketam miliki gigi seperti manusia
Oleh KOSMO!

14 Julai 2022, 9:00 pm
MOSCOW – Seorang jurugambar dan nelayan laut dalam di Rusia mendapat perhatian netizen  selepas memuat naik hasil tangkapan berupa seekor ketam yang memiliki gigi seperti manusia, lapor laman berita Wionews semalam.
Roman Fedortsov  menyiarkan imej beberapa penemuan laut dalam yang paling luar biasa di  laman Instagramnya.
Gambar paling mendapat perhatian adalah seekor ketam yang memiliki set gigi sempurna seperti manusia dewasa.
“Foto tersebut menerima tanda like dan komen paling banyak pada minggu lalu.
“Ada yang meluahkan rasa kagum dengan keunikan haiwan akuatik ini dan ada juga berasakan rupa fizikal binatang ini melucukan,” kata Fedortsov.
Lelaki itu terkenal sebagai pesohor media sosial yang mempunyai koleksi foto hidupan laut pelik di platform onlinenya. – Agensi


PM Sri Lanka beri kuasa kepada tentera
Oleh KOSMO!

14 Julai 2022, 10:00 pm
COLOMBO – Perdana Menteri Ranil Wickremesinghe memberi keizinan kepada tentera Sri Lanka untuk melakukan apa sahaja yang perlu bagi mengembalikan ketenteraman selepas penunjuk perasaan menyerbu pejabatnya kelmarin, lapor stesen penyiaran BBC.
Wickremesinghe dilantik sebagai pemangku Presiden selepas Presiden Gotabaya Rajapaksa melarikan diri ke Maldives awal kelmarin.
Bagaimanapun, pelantikan Wickremesinghe mencetuskan bantahan seterusnya oleh rakyat Sri Lanka yang mendesak supaya beliau turut berundur.
Sejak awal tahun ini, krisis ekonomi Sri Lanka yang bermula pada 2019,  menjadi semakin buruk sekali gus paling dahsyat dalam tempoh beberapa dekad.
Rakyat menyalahkan pentadbiran Rajapaksa sebagai punca krisis ekonomi Sri Lanka dan menganggap Wickremesinghe yang menjadi Perdana Menteri pada Mei lalu sebahagian daripada masalah tersebut.
Rajapakasa melarikan diri ke Maldives selepas kediaman rasminya diserbu oleh penunjuk perasaan pada Sabtu lepas.

Beliau bagaimanapun masih belum menyerahkan surat rasmi peletakan jawatannya.
Peguam hak asasi Sri Lanka, Bhavani Fonseka memaklumkan bahawa apa sahaja boleh berlaku dalam situasi sekarang termasuk tentera mengambil alih pentadbiran negara.
“Perlembagaan Sri Lanka adalah kukuh. tentera tidak pernah campur tangan dalam hal politik atau kerajaan.
“Namun dalam keadaan tidak terkawal seperti sekarang, semua kemungkinan boleh berlaku,” kata Fonseka. – Agensi


Ambulans bawa pesakit terbalik
Oleh ASLIZA MUSA

14 Julai 2022, 8:45 pm
BATU GAJAH – Sebuah ambulans membawa pesakit terbalik selepas terbabit kemalangan dengan sebuah kereta di persimpangan lampu isyarat Kampung Pisang di sini hari ini.
Kejadian sekitar pukul 1.35 petang itu berlaku ketika ambulans dinaiki empat individu termasuk pesakit perempuan berusia 17 tahun dalam perjalanan ke Hospital Batu Gajah.
Ketua Polis Daerah Batu Gajah, Asisten Komisioner Mohamad Roy Suhaimi Sarif berkata, nahas berlaku membabitkan ambulans dan sebuah Toyota Vios dipandu jururawat wanita berusia 46 tahun.
Katanya, ketika kejadian, ambulans itu dalam perjalanan dari Sekolah Menengah Kebangsaan (SMK) Toh Indera Wangsa Wangsa ke Hospital Batu Gajah manakala kereta pula dari arah Seri Iskandar.
“Tiba di tempat kejadian, ambulans terbabit telah dilanggar di bahagian tengah sebelah kiri oleh sebuah kereta jenis Toyota Vios dari arah Seri Iskandar yang tidak memberikan laluan.
“Akibat pelanggaran itu, pemandu dan tiga penumpang ambulans termasuk seorang pesakit mengalami kecederaan,” katanya ketika dihubungi di sini hari ini.

Menurut beliau, pemandu kereta dan seorang lelaki berusia 21 tahun yang duduk di bahagian penumpang belakang tidak mengalami sebarang kecederaan.
“Bagaimanapun penumpang hadapan kereta iaitu wanita warga emas berusia 77 tahun mengalami luka di bahagian pipi, mulut dan kaki kanan,” katanya. – KOSMO! ONLINE


Polis sahkan Triton guna siren dan lampu kecemasan milik pasukan
Oleh ASLIZA MUSA

14 Julai 2022, 8:51 pm
IPOH – Polis Perak mengesahkan kenderaan pacuan empat roda jenis Mitsubishi Triton yang tular di media sosial meredah kesesakan jalan raya menggunakan siren ala polis dan lampu kecemasan merupakan milik pasukan.
Ketua Polis Perak, Datuk Mior Faridalathrash Wahid memberitahu, kenderaan yang melalui laluan di Kilometer 239, Lebuh Raya Utara-Selatan arah utara itu dinaiki anggota bertugas.
Katanya, ketika kejadian, kenderaan berkenaan sedang dalam perjalanan ke Ibu Pejabat Polis Kontinjen (IPK) Perak di Ipoh bersama dua suspek kes curi kenderaan mewah.
“Sepasukan pegawai daripada Bahagian D4 Jabatan Siasatan Jenayah (JSJ) IPK telah berjaya menangkap dua lelaki di daerah Taiping kerana terlibat sindiket curi kereta mewah.
“Pasukan tangkapan membawa balik suspek yang ditahan ke IPK Perak untuk tujuan siasatan.
“Atas faktor keselamatan dan tugasan rasmi, pasukan telah menggunakan siren dan lampu kecemasan bagi mendapat laluan pantas ketika melalui jalan yang sesak,” katanya dalam kenyataannya di sini hari ini.

Menurut beliau, pihak polis tidak mengesan sebarang salah laku atau salah guna kuasa seperti dakwaan yang tular menerusi media sosial berhubung video tersebut.
“Orang ramai diminta membuat semakan dengan pihak berwajib terlebih dahulu sebelum membuat hebahan yang mengelirukan,” katanya. – KOSMO! ONLINE


Tawaran ‘gila’ RM1.31 bilion dari Arab Saudi untuk Cristiano Ronaldo
Oleh KOSMO!

14 Julai 2022, 8:44 pm
LONDON – Cristiano Ronaldo dilaporkan diberi tawaran ‘megadeal’ paling lumayan dalam sejarah perpindahan iaitu £250 juta (RM1.31 bilion) untuk menamatkan kariernya di Arab Saudi.
Susulan masa depan bintang Manchester United dari Portugal itu tidak menentu, sebuah kelab dari Arab Saudi yang tidak dinamakan telah menawarkan pemain berusia 37 tahun itu sejumlah wang tunai semewah itu untuk menariknya menyertai mereka.
CNN Portugal mendedahkan, kelab tersebut bukan hanya membayar Manchester United yuran perpindahan sekitar £25 juta (RM131.35 juta) untuk menandatangani Ronaldo, malah mereka menawarkannya gaji dalam lingkungan £105 juta (RM551.69 juta) semusim untuk dua tahun.
Tawaran itu muncul selepas Chelsea dan Paris Saint-Germain (PSG), dua kelab yang dikaitkan berkemampuan untuk membeli Ronaldo telah menolak peluang untuk menandatanganinya pada jendela perpindahan semasa.
Pakej lumayan tersebut turut termasuk £20 juta (RM105.08 juta) komisyen untuk ejen Ronaldo, Jorge Mendes.
Terdahulu, United telah membayar £12.85 juta (RM67.52 juta) kepada Juventus untuk membawa Ronaldo pulang semula ke Old Trafford pada musim panas lepas dan menawarkan dua tahun kontrak dengan pilihan lanjutan setahun.

Meskipun Ronaldo berjaya menjaringkan 24 gol dalam kesemua pertandingan, United masih mengharungi musim yang sukar dan hanya layak berakdi ke Liga Europa musim depan selepas menduduki tangga keenam Liga Perdana Inggeris (EPL).
Situasi itu dikatakan menjadi punca Ronaldo meminta untuk dijual pada jendela perpindahan ini jika menerima tawaran sesuai meskipun pengurus baharu, Erik ten Hag menegaskan, Ronaldo bukan untuk dijual.
Ronaldo ketika ini tidak bersama skuad United yang melakukan jelajah pramusim di Asia dan Australia atas dasar urusan peribadi.
Ten Hag juga enggan membincangkan masa depan Ronaldo apabila ditanya pada sidang akhbar sebaik tiba di Melbourne untuk mengharungi dua perlawanan pramusim.
“Kami sudah membuat kenyataan dan tiada apa yang berubah,” kata Ten Hag menjelang perlawanan persahabatan menentang kelab A-League, Melbourne Victory pada esok hari. – KOSMO! ONLINE


Tangkapan ikan gergasi cetus kepercayaan gempa dahsyat bakal menyusul
Oleh KOSMO!

14 Julai 2022, 8:00 pm
SANTIAGO, Chile – Sekumpulan nelayan di Chile berjaya menangkap seekor ikan gergasi sepanjang 4.8 meter (16 kaki) yang mencetuskan kebimbangan masyarakat setempat, lapor akhbar Daily Star UK.
Ini berikutan kepercayaan tahyul masyarakat tempatan bahawa gempa bumi akan berlaku selepas kemunculan ikan gergasi itu yang dikenali sebagai ikan dayung(oarfish).
Ikan itu ditangkap di luar pantai Chile dan orang awam yang tinggal di bandar Arica berpusu-pusu ke jeti untuk melihat haiwan ganjil tersebut.
Rakaman yang dikongsi di laman TikTok menunjukkan ikan yang panjang dan bertulang itu dicangkuk di kepala ketika pekerja-pekerja memindahkannya ke darat.
Ikan dayung yang juga digelar i ‘King of the Herrings’ itu memiliki panjang hampir 5 meter.
Rakaman video itu mendapat 10 juta tanda suka. Namun ia turut menimbulkan kebimbangan penduduk tempatan yang khuatir penemuannya adalah petanda gempa bumi dahsyat akan  berlaku.

“Isunya sekarang ke mana kita akan melarikan diri jika bencana ini berlaku,” komen seorang pengguna media sosial.
Sesetengah orang juga percaya bahawa sesiapa yang menemui  ikan dayung akan disumpah, manakala kemunculannya di dunia manusia adalah petanda buruk.
Ikan dayung  hidup di laut dalam dan hanya kembali ke permukaan apabila sakit, hampir mati atau mahu membiak. – Agensi


Brek gagal berfungsi punca treler bawa besi terbalik
Oleh TOREK SULONG

14 Julai 2022, 8:29 pm
PASIR PUTEH – Kegagalan fungsi brek pada sebuah treler membawa muatan besi dipercayai menjadi punca nahas yang menyebabkan seorang ibu tunggal maut dalam kejadian di simpang empat lampu isyarat Kampung Dalam Kemunting di sini hari ini.
Ketua Polis Daerah Pasir Puteh, Superintendan Zaizul Rizal Zakaria berkata, siasatan awal mendapati brek treler gagal berfungsi semasa kenderaan berat itu cuba mengelak ke kiri jalan semasa tiba di kawasan tersebut.
Menurutnya, insiden tersebut menyebabkan treler itu terbalik atas sebuah kereta, sebuah motosikal dan penunggang motosikal yang berhenti di laluan bersebelahan berhampiran lampu isyarat.
“Seorang ibu tunggal, Yusni Hamid, 32, yang menunggang motosikal meninggal dunia di lokasi kejadian manakala anaknya, Mohamad Shahrul Rizal Mohd. Azizi, 12, putus kaki kirinya.
“Pemandu treler tersebut yang berusia 44 tahun patah tulang belakang dan kini dirawat di Hospital Tengku Anis di sini. Ujian saringan air kencing mendapati lelaki itu negatif dadah,” katanya dalam satu kenyataan hari ini.
Menurut Zaizul Rizal, kes disiasat di bawah Seksyen 41(1) Akta Pengangkutan Jalan 1987 kerana memandu secara melulu dan berbahaya sehingga menyebabkan kematian.

Kosmo! Online hari ini melaporkan, kejadian kira-kira pukul 9.05 pagi itu berlaku semasa Yusni membonceng anaknya dengan sebuah motosikal dan mereka dipercayai sedang dalam perjalanan pulang ke rumah mereka di Kampung Gong Kala di sini selepas selesai membuat kad pengenalan remaja tersebut.
Yusni yang sebagai operator kilang eletronik di Pulau Pinang pulang ke kampung semasa cuti Hari Raya Aidiladha dan mengambil kesempatan untuk membawa anak sulung daripada tiga beradik ke Jabatan Pendaftaran Negara dekat sini. – KOSMO! ONLINE


Pengasas Kelab Komedi Crackhouse ditahan isu agama
14 Julai 2022, 8:22 pm
KUALA LUMPUR – Polis menahan pengasas bersama Kelab Komedi Crackhouse hari ini bagi membantu siasatan berhubung insiden seorang wanita didakwa menghina agama Islam dalam satu persembahan komedi di sebuah kelab di Taman Tun Dr Ismail (TTDI) baru-baru ini.
Sumber memaklumkan, lelaki berusia 39 tahun itu ditahan kira-kira pukul 1.30 tengah hari di sebuah lokasi di ibu negara dan dia kini ditempatkan di lokap Ibu Pejabat Polis Daerah (IPD) Dang Wangi, di sini.
“Difahamkan lelaki berkenaan akan dibawa ke mahkamah untuk permohonan reman oleh pihak polis pagi esok.
“Tangkapan dan siasatan dilakukan oleh Unit Siasatan Jenayah Terkelas (USJT), Bahagian Pendakwaan/Undang-undang (D5) Jabatan Siasatan Jenayah (JSJ) Bukit Aman,” ujarnya.
Difahamkan, penahanan ke atas lelaki tersebut dibuat susulan beberapa laporan polis yang dibuat terhadapnya.
Sementara itu, pihak Bukit Aman dijangka akan mengeluarkan satu kenyataan rasmi dalam masa terdekat.

Terdahulu, tular video berdurasi 54 saat memaparkan seorang wanita berpakaian sopan menanggalkan tudung dan pakaian ketika membuat persembahan stand up comedy (komedi solo) di sebuah kelab di TTDI, Kuala Lumpur, di sini.
Susulan insiden berkenaan, wanita berusia 28 tahun itu ditahan di Jalan Gasing, Petaling Jaya pada 9 Julai lalu manakala teman lelakinya turut ditahan pada 10 Julai.
Pengerusi Persatuan Pengguna Semboyan 1 Malaysia, Yusuf Azmi berkata, dia mahu bertemu dengan pemilik kelab komedi yang terkait dengan isu seorang wanita didakwa menghina Islam, bagi membuat permohonan maaf secara terbuka. – KOSMO! ONLINE


Lama menghilang, kasut Aliph kini jadi buruan
Oleh KOSMO!

14 Julai 2022, 7:35 pm
PETALING JAYA – Mungkin generasi baharu tidak pernah mendengar berkenaan jenama kasut tempatan yang pernah menjadi kegilaan remaja era 80-an dikenali sebagai Aliph.
Selepas lama tidak muncul, jenama kasut tempatan ini kembali menjadi buruan ramai apabila muncul dalam filem arahan Allahyarham Mamat Khalid antaranya Rock (2005) serta Rock Oii (2013).
Jenama kasut ini sebenarnya pernah berkolaborasi menghasilkan model khas mengikut kesesuaian kumpulan rock sehingga terhasilnya beberapa model seperti Aliph Search, Aliph Wings, Aliph Lefthanded dan Aliph SYJ.
Jangan terkejut sekiranya lakukan carian di mana-mana laman e-Dagang, anda akan mendapati kasut ini dijual dengan harga melebihi RM 300, malah ada yang mencecah sehingga RM 3,000.
Malah komuniti pengumpul kasut Aliph turut diwujudkan di laman media sosial seperti Facebook yang masih aktif menjual dan membeli kasut jenama ini antaranya Group Kasut Aliph.
Dengan tanda suka melebihi 15,000 orang dan pengikut sebanyak 16,312, group ini membuktikan kasut Aliph masih mempunyai pengikut mereka tersendiri.

“Kasut ini memang lagenda, saya salah seorang peminat dan pengumpul kasut jenama ini, paling maha yang pernah saya beli tahun lepas adalah RM2,500 sepasang.
“Sayang, generasi sekarang hanya kenal jenama-jenama kasut antarabangsa sahaja sedangkan kita juga ada,” jelas Dodihit Aqub.
“Kasut ni kukuh, susah nak koyak atau rosak. Kalau dulu harga dia tidak semahal sekarang. Nak cari pun susah, kalau ada pun memang pengumpul yang jaga,” jelas Jo Rahman. – KOSMO! ONLINE.


Ahli perniagaan wanita pamer lencana Ahli Majlis dicekup menyamar Datuk
Oleh MUHAMMAD AYMAN GHAFFA

14 Julai 2022, 7:27 pm
KOTA BHARU – Gara-gara mempamerkan lambang dan lencana Ahli Majlis Dato’-Dato’ Negeri Kelantan Darul Naim pada dua buah keretanya, seorang ahli perniagaan wanita ditahan selepas dipercayai menyamar sebagai individu berpangkat Datuk semalam.
Wanita berusia dalam lingkungan pertengahan 50-an itu dicekup sepasukan anggota Jabatan Siasatan Jenayah Komersil Ibu Pejabat Polis Kontinjen (IPK) Kelantan dan Bahagian Siasatan Jenayah Komersil Ibu Pejabat Polis Daerah (IPD) Kota Bharu kira-kira pukul 12.20 tengah malam di sebuah rumah di Port Dickson, Negeri Sembilan.
Pemangku Ketua Polis Kelantan, Datuk Muhamad Zaki Harun berkata, pihaknya menerima laporan mengenai penggunaan lambang atau lencana dipasang pada sebuah kereta jenis Mercedes Benz yang bertujuan untuk mempamerkan bahawa pemilik merupakan ahli majlis tersebut pada 26 Jun lalu.
Menurutnya, berdasarkan laporan itu, polis menjalankan serbuan sebelum mendapati dua buah kereta ahli perniagaan tersebut iaitu kereta jenis Mercedes Benz dan BMW yang berada di dalam garaj rumah itu mempunyai lencana Ahli Majlis Dato’-Dato’ Negeri Kelantan Darul Naim.
“Siasatan awal mendapati, suspek mengaku menggunakan lencana yang dibeli daripada seorang individu pada harga RM5,000 setiap satu sejak kira-kira tiga tahun lalu.
“Suspek tidak memberikan alasan kukuh mengenai penggunaan lambang tersebut selain memaklumkan tiada kaitan dengan mana-mana badan pertubuhan,” katanya dalam satu kenyataan hari ini.

Menurut Muhamad Zaki, wanita itu dibawa ke IPD Kota Bharu sebelum direman selama tiga hari bermula hari ini untuk disiasat mengikut Seksyen 419 Kanun Keseksaan kerana menyamar dan Seksyen 5B Enakmen Lambang-Lambang Dan Nama-Nama (Mencegah Daripada Salah Guna) kerana menggunakan gelaran anugerah yang tidak diiktiraf.
Tambahnya, polis memandang serius isu tersebut selain akan memantau dan mengambil tindakan terhadap kenderaan-kenderaan yang menggunakan lencana lambang tanpa kelulusan atau kebenaran. – KOSMO! ONLINE


Sri Lanka muflis amaran kepada 94 negara lain
Oleh KOSMO!

14 Julai 2022, 8:30 pm
COLOMBO – Sri Lanka kini berdepan krisis terburuknya sejak sekian lama, lapor sebuah akhbar semalam.
Pemimpinnya,  Ranil Wickremesinghe berkata, usaha Sri Lanka untuk mendapatkan pelan penyelamatan daripada Dana Kewangan Antarabangsa telah tergendala disebabkan krisis kewangan yang menimpa negara berkenaan sangat serius.
Bagaimanapun, bukan hanya ekonomi Sri Lanka yang bermasalah, ini kerana harga makanan, bahan api dan barangan keperluan lain melambung tinggi di seluruh dunia berikutan perang Russia-Ukraine.
Negara seperti Afghanistan, Argentina, Mesir, Lebanon, Myanmar, Pakistan, Turkiye, Zimbabwe juga berdepan masalah ekonomi mereka sendiri.
Dianggarkan sekitar 1.6 bilion penduduk di 94 negara berdepan krisis melibatkan makanan, tenaga atau sistem kewangan masing-masing. Laporan oleh Kumpulan Tindak Balas Krisis Global Pertubuhan Bangsa-Bangsa Bersatu pada bulan lalu menyebut bahawa kira-kira 1.2 bilion orang menetap di negara-negara ‘ribut sempurna’. Terma itu bermaksud bahawa penduduk di negara terbabit berdepan risiko tinggi kenaikan kos dan masalah jangka panjang lain.
Setiap negara memiliki masalahnya sendiri. Namun, kesemua negara terbabit berkongsi risiko inflasi yang semakin melambung tinggi.

Bank Dunia menganggarkan pendapatan perkapita di negara-negara membangun tahun ini adalah lima peratus lebih rendah berbanding era sebelum pandemik Covid-19. – Agensi


15 lagi bahan binaan di bawah VOP – PM
Oleh AZIZAH SHAFIEI

14 Julai 2022, 8:40 pm
BERA – Perdana Menteri, Datuk Seri Ismail Sabri Yaakob berkata, kerajaan bersetuju menambah 15 lagi bahan-bahan binaan di bawah kaedah Pengiraan Perubahan Harga (VOP) menjadikan berbanding hanya empat bahan binaan yang dilaksanakan VOP sebelum ini.
Perdana Menteri, Datuk Seri Ismail Sabri Yaakob berkata, kerajaan sedia maklum dengan kenaikan mendadak harga bahan binaan berikutan ketidaktentuan ekonomi global dan konflik geo politik Rusia-Ukraine.
“Saya difahamkan harga bahan-bahan binaan termasuk besi meningkat sehingga 180 peratus.
“Oleh itu kerajaan telah mengambalikan semula VOP bagi memastikan projek dapat disiapkan tepat pasa masannya dengan melaksanakan VOP terhadap empat jenis bahan binaan dan hari ini saya umumkan 15 lagi VOP dalam senarai berkenaan,”katanya ketika berucap merasmikan Mesyuarat Agung Persatuan Kontraktor Melayu Malaysia (PKMM) Pahang kali ke-38 di Dewan Rakan Muda Bera di sini hari ini.
Empat bahan binaan yang dilaksanakan VOP sebelum ini adalah besi tetulang, batu baur, paip air dan pembentungan serta tembaga.
Antara bahan binaan baharu dijangka dimasukkan di bawah VOP adalah simen, besi, batu bata, kaca, bahan siling, bahan bumbung, kayu, papan lapis, kelengkapan kebersihan, jubin, paip, pasir, cat dan cerucuk.

Dalam pada itu, Ismail Sabri berkata, kerajaan juga bersetuju menaikkan harga rumah bagi Projek Perumahan Rakyat (PPR) dan Projek Perumahan Rakyat Termiskin (PPRT).
“Langkah ini adalah bagi membantu kontraktor kecil yang mengadu tidak ada untung melaksanakan projek PPR dan juga PPRT sebelum ini.
“Saya tidak tahulah berapa untungnya, tetapi insya-Allah ada untung dengan kenaikan harga rumah ini,”ujarnya. – KOSMO! ONLINE


Air pasang besar: Elak riadah kawasan pesisiran
Oleh ZAKKINA WATI AHMAD TARMIZI

14 Julai 2022, 8:35 pm
PORT DICKSON – Orang ramai dinasihat agar tidak beriadah di kawasan persisiran pantai di daerah ini ketika fenomena air pasang besar dijangka berlaku sehingga 17 Julai ini.
Ketua Balai Bomba dan Penyelamat Telok Kemang, Azizee Alias berkata, kawasan pesisir terlibat termasuklah di Pantai Telok Kemang yang sering menjadi tumpuan orang ramai untuk berkelah.
“Pihak bomba telah menjalankan rondaan bermula pukul 6.30 petang tadi. Hasil pemantauan mendapati kawasan persisiran pantai tidak ramai pengunjung dan juga tiada aktiviti perkhemahan.
“Saya menasihatkan org ramai supaya berhati-hati dan menghindari daripada melakukan aktiviti di kawasan pantai sepanjang fenomena air pasang besar ini berlaku,” katanya ketika dihubungi hari ini.
Menurut Azizee, seramai lima orang anggota bomba ditugaskan untuk melakukan rondaan sehingga 17 Jula ini.
Pusat Hidrografi Nasional (PHN) dalam kenyataan hari ini memaklumkan, penduduk di kawasan persisiran pantai di seluruh negara dinasihat agar berwaspada dengan fenomena air pasang besar yang dijangka berlaku bermula hari ini.

Fenomena itu berlaku disebabkan dipengaruhi oleh daya tarikan graviti bulan dan matahari. – KOSMO! ONLINE


Lelaki Indonesia senyum lebar kahwini 2 wanita serentak
Oleh KOSMO!

14 Julai 2022, 7:30 pm
JAKARTA – Sebuah klip video memaparkan seorang lelaki yang dikatakan mengahwini  dua wanita secara serentak tular di media sosial Indonesia berikutan gambar ketiga-tiga mereka duduk bersanding di atas pelamin, lapor laman berita Berita Hits hari ini.
Rakaman dikongsikan di laman Instagram @viralyes itu memaparkan seorang lelaki  memakai kot diapit oleh dua pengantin perempuan yang mengenakan gaun.
Pengantin lelaki berkenaan tersenyum lebar dan ketawa  gembira di samping kedua-dua pengantin perempuan.
“Beristeri dua,” demikian menurut keterangan pada video tersebut.
Rakaman video itu menjadi tular dengan  netizen memberikan pelbagai pendapat.
“Bahagia sangat yang lelaki itu sedangkan kedua-dua wanita kelihatan tidak gembira,” kata seorang pengguna media sosial.

“Nekad (berkahwin dua) sedangkan kamu tidak tahu bahawa alam rumah tangga itu ‘memeningkan’ kepala,” kata netizen lain. – Agensi


Remaja perempuan maut, dua parah nahas tiga kenderaan
Oleh ASLIZA MUSA

14 Julai 2022, 7:15 pm
KAMPAR – Seorang remaja perempuan maut, manakala dua lelaki parah dalam kemalangan membabitkan tiga kenderaan di Kilometer 294.5, Lebuh Raya Utara-Selatan arah utara, awal pagi tadi.
Nahas sekitar pukul 1.45 pagi itu mengakibatkan Loh Khai Wen, 19, dan dua mangsa lain, Lim Wai Hoe, 26, serta Hew Jin Bin, 19, mengalami kecederaan parah.
Khai Wen bagaimanapun disahkan meninggal dunia di Hospital Raja Permaisuri Bainun (HRPB) di Ipoh pada pukul 12 tengah hari tadi semasa rawatan.
Ketua Polis Daerah Kampar, Superintenden Mohamad Nazri Daud berkata, kemalangan membabitkan kereta Proton Iswara dinaiki ketiga-tiga mangsa dengan sebuah treler dan kereta jenis Honda City.
Katanya, siasatan lanjut mengikut Seksyen 41(1) Akta Pengangkutan Jalan 1987 sedang dijalankan bagi mengenal pasti punca kemalangan.
“Dalam kejadian itu, pemandu treler berusia 41 tahun tidak cedera manakala pemandu Honda City berusia 30 tahun cedera ringan di tangan.

“Ketiga-tiga mangsa yang parah dihantar ke HRPB untuk rawatan namun remaja perempuan yang duduk di bahagian penumpang belakang kereta Proton Iswara itu disahkan meninggal dunia ketika dirawat,” katanya ketika dihubungi di sini hari ini. – KOSMO! ONLINE


Pelancongan muslim bantu peningkatan jumlah pelancong negara
Oleh MOHD YUNUS YAKKUB

14 Julai 2022, 6:26 pm
SHAH ALAM – Kehadiran jumlah pelancong ke negara ini dijangka melebihi berbanding sasaran awal sebelum ini iaitu 4.5 juta individu ekoran didorong dengan faktor percutian mesra muslim.
Menteri Pelancongan, Seni dan Budaya Datuk Seri Nancy Shukri berkata, Malaysia menjadi tumpuan pelancong kerana tidak mempunyai masalah dari segi makanan halal, kemudahan hotel dan sebagainya.
Katanya, kebanyakan pelancong hanya meminta membantu mereka dalam aspek perhubungan terutama kekerapan penerbangan dan penerbangan secara terus
“Kita menggalakan terutama sekali pelancong dari Arab Saudi, India, Brunei dan Indonesia. Insya-Allah ini akan menyumbang kepada jumlah yang tinggi bagi pelancong yang akan hadir ke Malaysia.
“Setakat ini, terdapat 54 hotel muslim di negara ini. Pada September ini kita akan review ( semak) balik, mungkin akan lebih dari angka 4.5 juta (sasaran pelancong awal),” katanya pada sidang media selepas melancarkan Mardhiyyah Hotel and Suites di sini, hari ini.
Beliau menambah, pertumbuhan pelancongan muslim juga berkembang sekiranya China membuka polisi pelancongan mereka kerana negara itu mempunyai penduduk Islam yang begitu tinggi dan gemar datang ke negara ini.

Ketika ditanya mengenai tenaga kerja untuk industri pelancongan susulan Indonesia membekukan tenaga kerjanya, Nancy memberitahu, pihaknya turut memohon dari negara lain namun yang menentukan adalah Kementerian Sumber Manusia.
“Tugas Motac (Kementerian Pelancongan, Seni dan Budaya) bukan menentukan dari negara mana sebab kita hanya membantu pengiat industri kita terutama sekali hotel untuk mendapatkan pekerja dari negara luar.
“Pada masa sama, kita tidak pernah berputus asa mencuba warga tempatan untuk memohon pekerjaan di hotel dan tempat lain,” jelasnya. -KOSMO! ONLINE


Bera perintis teknologi baharu RuralStar Pro
Oleh ABDUL RASHID ABDUL RAHMAN

14 Julai 2022, 7:01 pm
BERA – Bera menjadi daerah pertama di negara ini menggunakan teknologi terbaharu Huawei RuralStar Pro dalam usaha merapatkan jurang digital antara bandar dan luar bandar melalui pemasangan infrastruktur digital.
Pelancaran teknologi terbaharu melibatkan kerjasama antara Celcom Axiata dan Huawei itu disempurnakan Perdana Menteri, Datuk Seri Ismail Sabri Yaakob.
Ismail Sabri berkata, Pelancaran RuralStar Pro amat penting agar teknologi baharu seperti itu dapat memudahkan salinghubungan kepada komuniti-komuniti yang sukar dijangkau.
“Saya mengucapkan tahniah kepada Huawei Malaysia dan Majlis Daerah Bera kerana bekerjasama untuk menganjurkan majlis yang julung kali diadakan di luar bandar bertujuan merapatkan jurang digital dalam kalangan penduduk di sini.
“RuralStar Pro merupakan peranti infrastruktur rangkaian telekomunikasi teknologi terkini yang dapat menghubungkan kawasan yang bukan hanya terpencil, tetapi tidak mempunyai infrastruktur komunikasi yang lengkap,” katanya selepas melancarkan Huawei RuralStar Pro dan penyerahan Huawei MatePad kepada pelajar daerah Bera di Dewan Konvensyen Bera di sini hari ini.
Pemasangan RuralStar Pro amat signifikan dalam merapatkan jurang digital apabila tidak mennggunakan infrastruktur yang tinggi dan dapat dipasang dalam tempoh singkat antara lima hingga tujuh hari. – KOSMO! ONLINE


Gua tempat pemuda berlindung terletak 2.5 km dari dusun durian
Oleh ASYRAF MUHAMMAD

14 Julai 2022, 7:07 pm
KANGAR – Lokasi gua tempat seorang pemuda ditemui selepas dilaporkan hilang sejak enam hari lalu terletak kira-kira 2.5 kilometer dari dusun durian tempat dia bekerja dekat Sungai Batu Pahat di sini.
Mangsa, Zulhelmi Abdul Halim, 28, ditemui berlindung di dalam gua di kawasan Wang Leret, Sungai Batu Pahat kira-kira pukul 12.20 tengah hari tadi dan mengambil masa empat jam untuk dibawa turun dari kawasan berbukit tersebut.
Dia dipercayai mencari perlindungan di dalam gua itu ekoran hujan lebat dan angin kencang di negeri ini sejak beberapa hari lalu.
Mangsa ditemui dalam keadaan lemah serta mengalami kecederaan dipercayai terseliuh pada kaki kanan dan dikatakan bertahan dengan makan buah-buahan serta minum air hujan.
Ketua Polis Daerah Kangar, Asisten Komisioner Yusharifuddin Mohd. Yusop berkata, mangsa ditemui di dalam gua berkenaan yang terletak kira-kira 2.5 kilometer dari dusun durian.
“Kita akan menjalankan siasatan lanjut berhubung kes ini bagi mengetahui punca sebenar kehilangan mangsa,” katanya di sini hari ini. – KOSMO! ONLINE


Lapangan Terbang Antarabangsa Melaka kembali beroperasi 12 Ogos ini
Oleh AMRAN MULUP

14 Julai 2022, 6:53 pm
MELAKA – Lapangan Terbang Antarabangsa Melaka (LTAM), Batu Berendam akan kembali beroperasi bermula 12 Ogos depan menerusi penerbangan Batik Air.
Pengerusi Jawatankuasa Pelancongan, Warisan dan Kebudayaan Melaka, Datuk Muhammad Jailani Khamis berkata, Batik Air dijangka melakukan perjalanan sebanyak tiga kali seminggu bermula dari Subang ke Pulau Pinang, Melaka dan Pekanbaru.
“LTAM akan mula beroperasi pada 12 Ogos ini menerusi pesawat Batik Air ATR-72 dari Pekanbaru, Indonesia ke LTAM.
“Dengan pengaktifan semula penerbangan Batik Air ke Pekanbaru dan Pulau Pinang ini, industri pelancongan di negeri ini akan kembali rancak selepas terkesan selama dua tahun akibat penularan Covid-19,” katanya.
Beliau berkata demikian ketika mengadakan sidang media di Pejabat Tourism Melaka di sini hari ini.
Mengulas lanjut beliau berkata, selain Batik Air, terdapat dua buah syarikat lain yang turut menyatakan minat menggunakan LTAM bagi tujuan komersial.

“Syarikat Straits Connect (M) Sdn. Bhd. berhasrat menyediakan penerbangan sewa khas dari LTAM ke Jakarta, Indonesia dan jadual penerbangannya dijangka bermula pada pertengahan Ogos ini.
“Manakala syarikat World Asia Logistics (M) Sdn. Bhd. pula ingin menjadikan LTAM sebagai hab kargo utama di Malaysia dan perkara tersebut masih di peringkat perbincangan bersama Malaysia Airport Holding Berhad (MAHB),” katanya.
Katanya, harga tiket penerbangan bagi perjalanan sehala Melaka-Pekanbaru bermula daripada RM299, manakala Melaka–Pulau Pinang RM199. – KOSMO! ONLINE


Pusat Sehenti Kuarantin Negara perkukuh kawalan biosekuriti negara
Oleh MOHD. HUSNI MOHD. NOOR

14 Julai 2022, 6:14 pm
SEPANG- Kerajaan bersetuju mewujudkan Pusat Sehenti Kuarantin Negara (OSQC) di pintu masuk utama pengimportan dan pengeksportan negara tidak lama lagi bagi memperkukuhkan kawalan biosekuriti.
Menteri Pertanian dan Industri Makanan (MAFI), Datuk Seri Ronald Kiandee berkata, Jawatankuasa Sekuriti Makanan Negara yang bermesyuarat minggu lalu bersetuju supaya OSQC itu diwujudkan di Pelabuhan Klang, Selangor.
Beliau berkata, kementerian menerusi Jabatan Perkhidmatan Kuarantin dan Pemeriksaan Malaysia (Maqis) kini dalam proses penyelarasan antara pelbagai agensi berkaitan.
“OSQC menyediakan fasiliti kuarantin dan keselamatan agromakanan yang bersepadu termasuk pemeriksaan, rawatan kuarantin, pengujian, penyelidikan, pemantauan dan pelupusan ke atas komoditi pertanian dan produk agromakanan,” katanya.
Beliau berkata demikian selepas meninjau operasi import eksport produk pertanian di Kompleks Kargo Lapangan Terbang Antarabangsa Kuala Lumpur (KLIA), di sini hari ini.
Katanya, peralatan berteknologi tinggi, automasi, moden dan standard akan digunakan bagi membantu Maqis memastikan matlamat kawalan biosekuriti tercapai.

Ronald berkata, pemeriksaan di OSQC ini akan menjadi lebih cepat dan terperinci selain menjadi benteng utama bagi menjaga jaminan bekalan dan keselamatan makanan khususnya keluaran pertanian yang diimport ke dalam negara.
Menurutnya, Maqis juga akan memastikan isu melibatkan aspek halal, keselamatan makanan, kawalan penyakit dan risiko kemasukan perosak atau penyakit merbahaya yang boleh mengancam industri pertanian serta penternakan negara dapat dibendung.
Dalam perkembangan sama, Ronald berkata, pihaknya berhasrat untuk menambah kakitangan Maqis bagi memenuhi keperluan penguatkuasaan di pintu masuk negara.
“Ketika ini, Maqis mempunyai 450 anggota penguatkuasa yang kini bertugas di 57 pintu masuk negara termasuk pelabuhan dan udara.
“Kami masih dalam proses untuk mendapat persetujuan dan kelulusan daripada Jabatan Perkhidmatan Awam (JPA) bagi menambah anggota penguatkuasa Maqis itu,” katanya. – KOSMO! ONLINE


Bursa Malaysia meterai kerjasama dengan SHFE, INE
Oleh KOSMO!

14 Julai 2022, 6:09 pm
PETALING JAYA – Bursa Malaysia Derivatives Berhad (Bursa Malaysia Derivatives) bersama Shanghai Futures Exchange (SHFE) dan Shanghai International Energy Exchange (INE) telah memeterai memorandum persefahaman untuk mengukuhkan perniagaan kerjasama sedia ada.
Melalui kerjasama tersebut, setiap bursa itu akan berkongsi maklumat dan melaksanakan amalan terbaik bagi produk pembangunan, operasi pasaran dan perkara yang menarik dalam tiga bursa berkenaan.
 Ketua Pegawai Eksekutif Bursa Malaysia Derivatives, Samuel Ho berkata, pemeteraian MoU tersebut adalah pembangunan positif bagi landasan untuk perhubungan jangka panjang antara Bursa Malaysia Derivates, SHFE dan INE.
“Selain memacu  kepada pembangunan pasaran derivatif ASEAN, kerjasama ini secara langsung akan menyokong dan menyumbang kepada hala tuju perdagangan ekonomi China-Malaysia sebagai mana Malaysia adalah rakan dagang dan pengimport getah terbesar bagi China.
“Kami berharap kerjasama dengan SHFE dan INE dalam pembangunan produk baharu bukan sahaja dapat melengkapkan tawaran sedia ada tetapi ia juga bakal memenuhi keperluan pelanggan yang semakin sofistikated kini,” katanya dalam kenyataan yang dikeluarkan.
Selain itu, Ketua Pegawai Eksekutif SHFE dan INE, Wang Fenghai menerangkan, pemeteraian MoU antara tiga entiti itu adalah kemuncak hubungan baik yang terjalin antara mereka selama ini sejak beberapa tahun sebelum ini.

SHFE dan INE berminat untuk bekejasama dengan Bursa Malaysia Derivatives bertujuan untuk memahami persefahaman antara satu sama lain dalam pasaran berbeza dan juga menyediakan lebih banyak platform pengurusan risiko kepada pelabur.
Buat masa ini,  INE telah menarik minat pelabur daripada lebih 20 buah negara dari enam benua termasuk Asia, Eropah, Amerika Utara, Afrika, Amerika Selatan dan Oceania.
Ia juga memiliki banyak produk atarabangsa berbanding bursa hadapan komoditi yang lain di China. -KOSMO! ONLINE


Angkat berat mampu bantu penyakit 3 serangkai?
Oleh KOSMO!

14 Julai 2022, 6:44 pm
PETALING JAYA – Aktiviti angkat berat mampu untuk membantu penyakit tiga serangkai termasuk deabetis, strok serta tekanan darah tinggi.
Menurut pakar kesihatan Dr. Noordin Darus, mitos yang menyatakan aktiviti angkat berat bahaya terutamanya kepada individu berusia 50 tahun keatas adalah tidak tepat.
“Bahaya itu boleh berlaku jika tidak melakukan aktiviti angkat berat itu secara betul dan tanpa panduan yang sepatutnya.
“Aktiviti angkat berat ini adalah yang terbaik terutamanya kepada penyakit tiga serangkai, ada juga orang kata kardiologi lebih baik dari angkat berat tetapi bagi saya angkat berat adalah yang terbaik,” ujarnya dalam siaran langsung di Facebooknya hari ini.
Tambahnya lagi, aktiviti angkat berat ini juga mampu untuk kuruskan badan dan flexibeliti dalam badan juga akan meningkat.
“Untuk kuruskan badan juga bagus, kalau terasa berat naik sikit itu sebenarnya otot-otot badan kita yang semakin meningkat dan mantap.

“Angkat berat juga mampu untuk turunkan tekanan darah tinggi serta membaiki sendi kita,” jelasnya lagi. – KOSMO! ONLINE.


Visa Furada bukan bidang kuasa MOTAC
Oleh MOHD YUNUS YAKKUB

14 Julai 2022, 6:33 pm
SHAH ALAM – Isu berkaitan visa furada bukan terletak dibawah bidang kuasa Kementerian Pelancongan, Seni dan Budaya (MOTAC).
Menterinya, Datuk Seri Nancy Shukri berkata, sebaliknya MOTAC hanya menguruskan berkenaan pelancongan dan umrah ke tanah suci Mekah.
“Dalam hal (visa furada), tiada mengena dengan kita (MOTAC) mahu pun kerajaan kita.
“Ia adalah dengan kedutaan Arab Saudi. Mereka beri visa furada dan ia luar daripada tanggungan kita,” katanya pada pemberita selepas pelancaran Mardiyyah Hotel and Suites, di sini hari ini.
Beliau bagaimanapun mengakui isu penipuan visa furada berlaku setiap tahun namun tidak boleh mengambil tindakan terhadap agensi pelancongan yang terkait tanpa apa-apa bukti.
Sebelum ini, lebih 380 bakal jemaah haji yang menggunakan visa furada terkandas di KLIA dipercayai menjadi mangsa penipuan sebuah agensi pelancongan swasta.

Ekoran itu, lima individu terdiri dua lelaki dan tiga wanita itu berusia 30 hingga 50 tahun ditangkap dalam serbuan di beberapa lokasi di ibu negara pada 8 Julai lalu sebelum direman untuk siasatan lanjut. – KOSMO! ONLINE


Wanita kahwini lelaki Australia pada usia 47 tahun selepas dihalang keluarga
Oleh Kosmo

14 Julai 2022, 7:00 pm
JAKARTA – Seorang wanita dari Surabaya akhirnya menamatkan zaman bujang pada usia 47 tahun dengan lelaki dari Australia selepas hasrat mereka untuk berumah tangga mendapat tentangan keluarga  disebabkan perbezaan budaya dan agama, lapor portal berita Wolipop.
Wanita dikenali sebagai Tika itu berkahwin dengan suaminya, Shaun, 35, dalam satu majlis serba ringkas di Denpasar, Pulau Bali pada 18 Jun lalu.
Menurut sepupu Tika, Lorra, pasangan suami isteri itu sebelum ini menjalinkan hubungan cinta selama tiga tahun dan pernah dihalang oleh keluarga untuk berumah tangga.
Ini kerana mereka mahukan wanita berkenaan berkahwin dengan lelaki tempatan.
“Ahli keluarga tidak merestui hubungan mereka kerana  tidak yakin dengan lelaki asing selain mahukan Tika berkahwin dengan jejaka tempatan,” kata Lorra.
Tambah Lorra, perkara itu tidak mematahkan semangat Shaun yang terus berusaha untuk meyakinkan keluarga Tika agar merestui hubungan tersebut sehingga mereka akhirnya disatukan sebagai suami isteri.

“Shaun terus berusaha untuk meyakinkan keluarga Tika bahawa dia benar-benar serius dan mencintainya dengan sepenuh hati. Perjuangan mereka tidak sia-sia kerana akhirnya mereka disatukan sebagai pasangan suami isteri,” katanya.
Lorra memuat naik video majlis perkahwinan Tika dan Shaun di TikTok yang kemudian  tular serta menerima pelbagai komen  netizen.
“Saya juga mempunyai sepupu yang belum berkahwin walaupun dah berusia 40 tahun. Semoga dia juga mendapat jodoh yang tepat,” kata seorang netizen. – Agensi


Kabinet setuju draf pindaan larangan tukar parti
Oleh AMREE AHMAD

14 Julai 2022, 5:53 pm
PUTRAJAYA – Mesyuarat jemaah menteri semalam menyokong dan bersetuju dengan draf Rang Undang-Undang (RUU) berkaitan larangan ahli Dewan Rakyat bertukar parti.
Ia disahkan Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berhubung isu pindaan perkara tiga perlembagaan tersebut.
“Jawatankuasa Pilihan Khas Menimbang RUU itu dan mengenai peruntukan larangan tersebut yang dilantik Dewan Rakyat pada 11 Mac lalu telah memuktamadkan pindaan kecil,” katanya dalam satu kenyataan hari ini.
Keputusan berkenaan ujar beliau, turut meliputi draf penyata yang dipersetujui pada 12 Julai lalu dan seterusnya anggota jawatankuasa Parlimen tersebut sudah mengesahkan draf itu.
Beliau kemudian memaklumkan Kabinet dalam mesyuarat mingguannya di sini semalam dan proses itu berjalan lancar melalui satu nota jemaah menteri dengan tiada persoalan dibangkit.
Draf itu juga dipersetujui sebulat suara dan pembentangan selain perbahasan RUU itu dalam sesi mesyuarat kedua Parlimen akan diteruskan mengikut garis masa yang telah dirancang.

Justeru kata Wan Junaidi, selaras Peraturan 60 Peraturan Majlis Mesyuarat Dewan Rakyat, surat rasmi sudah dikemukakan kepada Yang Dipertua Dewan itu bagi mendapat kelulusan.
Perkara tersebut jelasnya, akan dibentangkan di meja kesemua ahli Dewan Rakyat pada 18 Julai depan sebagai rujukan dan penelitian lebih awal terhadap draf pindaan RUU berkenaan.
Pada masa sama, beliau mengulangi komitmen daripada pihak kerajaan untuk sesi bacaan kali kedua draf tersebut yang sudah diberikan rujukan dengan bernombor sebagai D.R. 15/2022.
“Bacaan berkenaan bakal diadakan pada 27 dan 28 Julai depan semasa sesi Mesyuarat Kedua Penggal Kelima Parlimen Ke-14 tertakluk budi bicara Yang Dipertua Dewan Rakyat,” katanya.-KOSMO! ONLINE


Rasa nak ‘pecah dada’ zuriat disahkan tempurung kepala tak normal
Oleh SITI A'ISYAH SUKAIMI

14 Julai 2022, 5:33 pm
PETALING JAYA – Bertahun-tahun menunggu cahaya mata namun apabila mendapat berita kehamilan, zuriat dikandung mengalami pembentukan tempurung kepala tidak normal.
Tambah pilu apabila dimaklumkan, anak tersebut tidak mampu hidup selepas dilahirkan dan mungkin bernyawa untuk beberapa jam atau hari sahaja.
Itu kisah dikongsikan seorang pegawai perubatan swasta, Dr. Ahmad Samhan mengenai situasi dihadapi pasangan suami isteri apabila anak dikandung disahkan anencephaly atau kecacatan kongenital yang menyebabkan sebahagian tempurung kepala dan otak tidak terbentuk.
Menurutnya, keadaan tersebut berlaku sejak dari awal pembentukan janin lagi iaitu pada bulan pertama kehamilan.
“Waktu ini kebanyakan ibu belum sedar mereka sudah pun mengandung. Seawal usia tiga hingga empat minggu, sistem saraf mula terbentuk di mana sel-sel menggulung dan bercantum membentuk neural tube.
“Neural tube ini seterusnya akan membentuk sistem saraf tunjang dan otak,” katanya menerusi hantaran media sosial.

Maklumat mengenai bayi menghidap anencephaly dikongsikan Dr. Ahmad Samhan di media sosial
Beliau berkata, sekiranya tidak bercantum dengan sepenuhnya, ia boleh mengakibatkan kecatatan pada saraf tunjang dan otak iaitu dipanggil Neural Tube Defects (NTD)
Jenis kecacatan itu seperti encephalocele (ada lubang pada tempurung kepala yang menyebabkan sebahagian otak terkeluar), anencephaly (sebahagian tempurung kepala dan otak tidak terbentuk), manakala spina bifida (tulang belakang tidak tutup dengan sempurna menyebabkan sebahagian saraf tunjang terkeluar dan rosak).
Mengulas lanjut, Dr. Ahmad Samhan berkata, tiada sebab jelas punca kejadian tersebut, tetapi ia dikatakan berkait rapat dengan genetik, persekitaran dan pemakanan.
“Pengambilan asid folik telah terbukti mencegah NTD sebanyak 80 hingga 90 peratus. Justeru, langkah pencegahan disarankan mengambil asid folik 400 mcg sehari. Kadang-kala tidak boleh jumpa dos itu, jadi 1,000 mcg (1mg) pun tidak apa.
“Diambil sekurang-kurangnya tiga bulan sebelum hamil hingga minggu ke-12 kehamilan. Dapatkan nasihat pakar genetik bagi pasangan pernah ada sejarah bayi anacephaly untuk mengelak risiko berlaku sekali lagi.
“Untuk wanita pernah ada kehamilan bayi dengan kecacatan NTD atau menghidap kencing manis, dos disarankan ialah 5,000 mcg (5mg) sehari dan perlu ambil tiga bulan sebelum hamil,” katanya. – KOSMO! ONLINE


Jumlah ayam bulat diimport meningkat 80 peratus
Oleh MOHD. HUSNI MOHD. NOOR

14 Julai 2022, 6:08 pm
SEPANG – Kementerian Pertanian dan Industri Makanan (MAFI) memaklumkan terdapat peningkatan 80 peratus kemasukan jumlah ayam bulat yang diimport ke dalam negara sejak Jun lalu.
Menterinya, Datuk Seri Ronald Kiandee berkata, peningkatan itu dikesan susulan pelaksanaan inisiatif pemansuhan permit import (AP) dan penangguhan fi permit membabitkan beberapa komoditi makanan termasuk ayam bulat.
“Ini dapat dilihat dari peningkatan jumlah import pada bulan Mei 2022 sebanyak 258 tan metrik berbanding 471 tan metrik pada bulan Jun 2022.
“Selain itu, kemasukan keratan ayam juga telah meningkat sebanyak 30 peratus daripada 7,800 tan metrik kepada 10,200 tan metrik setelah inisiatif itu diperkenalkan,” katanya selepas meninjau operasi import eksport produk pertanian di Kompleks Kargo Lapangan Terbang Antarabangsa Kuala Lumpur (KLIA), di sini hari ini.
Katanya, biarpun kemasukan ayam bulat ini dipermudahkan namun, aspek biosekuriti makanan berkenaan sentiasa diutamakan iaitu selamat untuk dimakan, bersih, halal dan bebas dari segala penyakit.
Ronald berkata, secara keseluruhan inisiatif itu membantu lebih 380 syarikat yang berdaftar sebagai pengimport produk makanan haiwan di negara ini.

Menurutnya, sehingga kini, sejumlah 490 konsainan bijirin dan makanan haiwan dengan kuantiti sebanyak 173,000 tan metrik bernilai RM483 juta telah mendapat manfaat dari proses kemasukan pantas di pintu-pintu masuk negara.
“Sehingga Jun 2022 kemasukan di pintu masuk Kompleks Kargo KLIA adalah sebanyak 14,400 transaksi dengan purata 13,500 tan metrik produk pertanian bernilai RM392 juta setiap bulan,” katanya.
Sebelum ini, MAFI menerusi Jabatan Perkhidmatan Kuarantin dan Pemeriksaan Malaysia (Maqis) menguatkuasakan penangguhan kutipan fi AP bagi komoditi makanan termasuk jagung, soya, gandum dan ayam bulat sejak 21 Jun lalu.
Langkah itu dibuat bagi memastikan sekuriti makanan dalam negara terjamin susulan kos bahan mentah makanan ternakan yang tinggi yang turut menyumbang kepada kenaikan harga ayam di pasaran tempatan.
Sementara itu, Ronald berkata, peningkatan jumlah import itu turut didorong tambahan kelulusan loji sembelihan baru ayam termasuk daging lembu dan kerbau di 26 buah negara.
“Setakat ini, kerajaan menerusi pelbagai agensi mengiktiraf 227 loji sembelihan dan pemprosesan dari 26 buah negara termasuk Thailand, India dan Pakistan.
“Kami akan terus berusaha untuk meningkatkan loji-loji luar negara yang layak dan menepati piawaian bagi memastikan tiada sebarang unsur monopoli dan manipulasi pasaran sekali gus dapat menawarkan harga yang murah kepada rakyat,” katanya. – KOSMO! ONLINE


Undi tidak percaya: Sulaiman tak ‘goyang’
Oleh MUHAMMAD SHAHIZAM TAZALI

14 Julai 2022, 5:41 pm
MELAKA – “Saya nak lihat (undi tidak percaya) berlaku atau tidak”
Itu reaksi Ketua Menteri, Datuk Seri Sulaiman Md. Ali berhubung spekulasi akan berlaku undi tidak percaya pada sidang Dewan Undangan Negeri (DUN) Melaka yang bermula 25 Julai depan.
Katanya, berita itu hanya spekulasi daripada pihak-pihak tertentu yang tidak senang melihat Melaka dalam keadaan aman dan tenteram.
“Spekulasi tu sudahlah, pada saya tiada apa-apa dan kalau ada undi (tidak percaya), apa nak takut.
“Benda ini tidak ada, tidak tahu daripada mana datang, mungkin ada orang tidak suka lihat kita dalam keadaan aman dan tenteram,” katanya.
Beliau berkata demikian dalam sidang akhbar Majlis Pelancaran Pelan Strategik Jabatan Ketua Menteri Melaka 2022-2026 dan Anugerah Inovasi Perkhidmatan Awam Negeri Melaka Tahun 2022 di sini, hari ini.

Sebelum ini, sebuah portal berita melaporkan terdapat desas-desus mengatakan ada pihak sedang mendesak untuk mengambil-alih tampuk kepemimpinan kerajaan negeri.
Bagaimanapun, laporan itu disanggah Pengerusi Badan Perhubungan UMNO Melaka, Datuk Seri Ab. Rauf Yusoh dan memberi jaminan tidak akan mengkhianati mandat rakyat. – KOSMO! ONLINE


Wanita cedera cuba diragut lepas beli sarapan
Oleh ISKANDAR SHAH MOHAMED

14 Julai 2022, 5:47 pm
SABAK BERNAM – Seorang wanita cedera semasa cuba diragut dua lelaki bermotosikal selepas membeli sarapan pagi di Taman Ria, Sekinchan di sini hari ini.
Kejadian kira-kira pukul 9 pagi itu berlaku ketika mangsa berusia 59 tahun menunggang motosikal bersendirian di sekitar kawasan perumahan berkenaan.
Ketua Polis Daerah Sabak Bernam, Superintendan Agus Salim Mohd. Alias berkata, siasatan mendapati wanita itu dihampiri sebuah Yamaha Y15Z berwarna gelap dinaiki dua lelaki.
“Motosikal ditunggang mangsa kemudian dihimpit suspek sehingga dia terjatuh dan cedera pada lutut kiri.
“Suspek seterusnya cuba meragut gelang emas dipakai mangsa, namun gagal lalu melarikan diri,” katanya ketika dihubungi hari ini.
Jelas beliau, mangsa yang baru membeli sarapan di sebuah gerai berdekatan lokasi kejadian tampil membuat laporan di Balai Polis Sekinchan untuk tindakan lanjut.

Tambah Agus Salim, usaha mengesan suspek kedua-dua suspek berkenaan sedang dilakukan dan kes disiasat mengikut Seksyen 393 Kanun Keseksaan. -KOSMO! ONLINE


Janna Nick paksa diri jadi ‘extrovert’ elak kesunyian
Oleh SAIRUL ZAMRI MISRANI

14 Julai 2022, 5:42 pm
PETALING JAYA – Pelakon dan pengacara sensasi Janna Nick mengakui terpaksa bertukar sikap menjadi seorang yang extrovert (terbuka) bagi mengubat kesunyian hati.
Kongsi Janna atau nama sebenarnya Nurul Jannah Muner, 27, semua itu berlaku perceraian ibu bapanya ketika dia baru menginjak usia sembilan tahun.
“Lepas apa yang terjadi (perceraian), saya pilih untuk tinggal bersama nenek di kampung kerana merasakan itu keputusan yang paling terbaik.
“Ya, saya memang lahir dalam keluarga yang bermasalah atau family broken. Selama ini saya paksa diri menjadi seorang yang extrovert untuk hiburkan diri sendiri supaya tak sunyi.
“Jujur sejak darjah tiga, saya banyak membesar bersama kawan-kawan. Kadang-kadang orang
nampak sisi saya yang extrovert, tapi sebenarnya saya terpaksa berbuat demikian sebab nak hiburkan hati sendiri,” katanya menerusi sebuah video perkongsian dalam Twitter.

Tambah pelakon drama Leftenan Zana itu lagi, disebabkan apa yang berlaku dalam keluarganya, segala keputusan dan tindak-tanduk semuanya terletak di atas bahu sendiri.
“Siapa Janna Nick yang anda lihat sekarang ini, itulah hasil daripada apa yang telah saya jalani sebelumnya.
“Semua keputusan saya yang buat sendiri. Tapi bukan bermaksud mak dan ayah saya lepas tangan atau tanggungjawab mereka, cumanya saya sudah terbiasa terdidik sejak kecil untuk hidup begitu,” katanya.
Akui pelantun lagu Gatal itu lagi, sejak dari itu, dia sebenarnya langsung tidak pernah merasakan sambutan Hari Raya Aidilfitri yang hadir saban tahun sebagai sesuatu yang menyeronokkan atau dinanti-nanti.
“Selepas mak dan ayah saya bercerai, memang saya tidak pernah rasa raya itu best (seronok).
“Saya tak tahu apa erti raya untuk saya. Saya jadi confuse (keliru) tiap kali datangnya raya,” ujanrya.
Terdahulu, sekitar April tahun lalu, Janna pernah membuat pengakuan dirinya mengalami masalah gangguan bipolar selain mengaku pernah membuat cubaan bunuh diri ketika berusia 14 dan 15 tahun.
Jelas kekasih kepada pelakon Dini Schatzmann itu lagi, sehingga kini dia masih bergantung kepada ubat anti kemurungan dan menjalani rawatan dengan pakar sakit jiwa berhubung dengan masalah gangguan bipolar yang dihidapinya sejak sekian lama itu. – KOSMO! ONLINE


Minta maaf, Kak Gee tak kenal sangat artis sekarang – Fauziah Latiff
Oleh MOHD. HAIKAL ISA

14 Julai 2022, 5:55 pm
PETALING JAYA – Penyanyi berpengalaman, Fauziah Latiff menasihatkan anak seni zaman sekarang supaya sentiasa merendah diri dan berpijak di bumi yang nyata sekiranya ingin kekal lama dalam industri.
Fauziah atau nama sebenarnya, Siti Fauziah Sheikh Abdul Latiff berkata, populariti yang mudah diraih sekarang perlu berjalan seiring dengan bakat seni dipaparkan kepada khalayak.
“Minta maaf, Kak Gee tak kenal sangat artis sekarang tapi saya akui, ada betul-betul berbakat dan terkenal di YouTube, TikTok dan Instagram.
“Kalau dah terkenal, satu peluang untuk bakat mereka lebih diperakui. Kelebihan zaman sekarang, senang nak kumpul peminat.
“Zaman saya dahulu sangat berbeza. Kita semua bermula daripada ‘zero’. Buat saya secara peribadi, mereka yang lebih senior, sampai sekarang dan sampai bila-bila, saya akan tetap respek mereka.
“Sebab apa, sebab pengalaman yang mereka ada. Memang tak boleh cabar pengalaman. Tak boleh, tak kisah macam mana sekalipun,” katanya kepada Kosmo! Online.

Ujar pelantun lagu Teratai Layu Di Tasik Madu itu lagu, pendekatan orang lama dalam industri yang lebih bersifat ‘oldschool’ juga mempunyai kelebihan tersendiri.
“Dahulu atau sekarang, bagus kalau boleh seimbangkan antara kedua-duanya (dari segi pendekatan) untuk kekal relevan dalam industri.
“Tak kisahlah moden macam mana pun, kalau ada sedikit nilai atau pendekatan ‘oldschool’, seseorang anak seni itu boleh terus pergi jauh.
“Zaman sekarang, orang tak boleh hidup dengan gajet. Bayangkan zaman kami (orang lama) dahulu. Nak telefon orang pun dahulu, pergi cari telefon awam.
“Sungguhpun begitu, saya juga sangat menghormati artis-artis baharu sekarang. Cuma saya harus akui, orang lama kalau buat persembahan pentas, kita bagi 100 peratus komitmen dan saya harap yang sama daripada generasi sekarang,” katanya. – KOSMO! ONLINE.


Amber Heard gagal dapatkan perbicaraan semula kes saman Johnny Depp
Oleh KOSMO!

14 Julai 2022, 5:30 pm
RICHMOND, Virginia – Seorang hakim di negeri Virginia, Amerika Syarikat (AS) menolak permintaan aktres Amber Heard supaya saman oleh bekas suaminya, Johnny Depp dibicarakan semula, lapor akhbar New York Post.
Heard  tewas dalam kes saman bernilai AS$10 juta (RM44 juta) itu pada bulan lalu. Dia bagaimanapun mendakwa, kekalahan tersebut berpunca daripada pertukaran salah seorang juri kes terbabit.
Hakim Mahkamah Fairfax, Penney Azcarate kelmarin menolak tuntutan bintang Aquaman berusia 36 tahun itu untuk perbicaraan semula, demikian menurut dokumen mahkamah.
Pasukan peguam Heard, 36, berhujah bahawa Juri Ke-15 dalam kes tersebut bukanlah orang yang dipanggil untuk tugas juri sekali gus menafikan haknya untuk mendapat perbicaraan yang adil.
Namun begitu, hakim mengetepikan hujah Heard dengan menyatakan, pemilihan panel juri telah disemak dengan juri berkenaan mengikuti keseluruhan perbicaraan, duduk berbincang dan mencapai keputusan sebulat suara.
“Satu-satunya bukti di hadapan mahkamah ini ialah panel juri dan semua juri terbabit mematuhi angkat sumpah, arahan dan perintah mahkamah.

 “Mahkamah ini terikat dengan keputusan juri,” tegas Azcarate.
Peguam Heard mendakwa bahawa percampuran juri mungkin berlaku kerana terdapat dua orang dengan nama keluarga yang sama tinggal di alamat sama tetapi mempunyai umur berbeza iaitu 77 tahun dan 52 tahun.
Peguam Depp membantah dakwaan tersebut dan berkata, pasukan guaman Heard boleh menyelesaikan isu itu sebelum perbicaraan bermula. Ini kerana kedua-dua pihak menerima senarai panel juri lebih awal iaitu dua bulan sebelumnya.
Hakim berpihak pada hujah Depp selepas mendapati panel juri telah disoal siasat sehari mengenai isu tersebut.
“Tiada bukti berlaku penipuan atau salah laku,” tegas Azcarate. – Agensi


Lima PATI tak sempat jumpa rakan, ditahan ditengah laut
Oleh DIYANATUL ATIQAH ZAKARYA

14 Julai 2022, 6:01 pm
ALOR GAJAH – Perancangan lima pendatang asing tanpa izin (PATI) masuk ke negeri ini melalui jalan laut bagi bertemu rakan senegara gagal selepas ditahan di perairan Tanjung Tuan, di sini, awal pagi ini.
Kesemua suspek warga Indonesia berusia 21 hingga 46 tahun itu ditahan pada pukul 12 tengah malam tadi oleh sepasukan Agensi Penguatkuasaan Maritim Malaysia (Maritim Malaysia) di kedudukan 2.9 batu nautika barat Tanjung Tuan.
Pengarah Maritim Melaka dan Negeri Sembilan, Kapten Maritim Iskandar Ishak berkata, kesemua PATI termasuk tekong berusia 31 tahun itu berjaya ditahan selepas pasukan menerima maklumat dari radar Sistem Pengawasan Laut (SWASLA).
Katanya, hasil pemeriksaan suspek dipercayai cuba menyeludup masuk ke negara ini melalui jalan yang tidak diwartakan.
“Pemeriksaan di dalam bot gentian kaca bewarna biru tanpa nombor pendaftaran itu kemudian menjumpai lima lelaki yang tidak memiliki dokumen pengenalan diri yang sah.
“Hasil soal siasat, mereka mendakwa ingin masuk ke negara untuk berjumpa rakan,”katanya dalam satu kenyataan hari ini.

Tambahnya, penguat kuasa turut menjumpai beberapa barangan keperluan peribadi yang dibawa suspek di dalam bot tersebut.
Katanya, kesemua yang ditahan akan disiasat mengikut Akta Imigresen 1959/63 serta Akta Anti Pemerdagangan Orang dan Anti Penyeludupan Migran (ATIPSOM) 2007. – KOSMO! ONLINE


Lelaki curi 88 kening, kelopak mata mayat untuk jadi kebal
Oleh KOSMO!

14 Julai 2022, 6:00 pm
JAKARTA – Seorang warga emas bernama Sayuti dari Kabupaten Hulu Sungai Tengah, wilayah Kalimantan Selatan ditahan polis kerana didakwa mencuri 88 pasang kening dan kelopak mata mayat sejak dua tahun lalu, lapor laman Kompas, semalam.
Polis mengesyaki suspek telah mencuri daripada 44 mayat berdasarkan penemuan 44 pasang kening dan kelopak mata di rumahnya.
Sejurus selepas dicuri, Sayuti memberitahu,  dia akan mengeringkan setiap pasang kelopak mata dan kulit kening sebelum dibalut menggunakan kertas timah.
Tambahnya, kesemua 88 pasang kening dibaluti timah itu kemudian diletakkan ke  dalam beg plastik dan dibawa suspek ke mana-mana sahaja.
Sayuti berkata, dia mencuri kening dan kelopak mata mayat adalah untuk ilmu kebal daripada senjata tajam dan mengubati sakit misteri.
Dia tinggal bersendirian di Kampung Benawa Tengah dan tidak mempunyai pekerjaan tetap.

Modus operandi  Sayuti adalah berpura-pura solat berdekatan mayat semasa waktu ziarah.
Apabila ahli keluarga mayat sibuk melayan tetamu, dia menghiris kening dan kelopak mata mayat dengan pisau cukur dan segera meninggalkan lokasi kejadian.
Perbuatan Sayuti terbongkar selepas salah seorang ahli keluarga menyedari keadaan mata jenazah seperti melepuh dan melihat suspek meninggalkan lokasi dalam keadaan tergesa-gesa. – Agensi


Pihak industri sedia turunkan harga runcit minyak masak
Oleh AMREE AHMAD

14 Julai 2022, 5:17 pm
PUTRAJAYA – Pengguna di negara ini bakal menikmati harga runcit minyak masak sawit tulen yang lebih rendah jika harga komoditi minyak sawit mentah (MSM) itu jatuh di pasaran global.
Jaminan ini disuarakan oleh Pengerusi Pasukan Khas Jihad Tangani Inflasi, Tan Sri Annuar Musa yang juga Menteri Komunikasi dan Multimedia pada sidang akhbar khas, di sini hari ini.
“Kita berterima kasih kepada para pemain industri tempatan yang bersetuju dengan syor pihak jawatankuasa ini agar ada mekanisme cepat penentuan harga jika MSM merosot,” katanya.
Awal bulan ini harga komoditi itu menjunam kepada hampir RM4,500 satu tan berbanding purata RM6,100 satu tan susulan tindakan Indonesia yang menarik balik larangan pengeksportan.
Keadaan tidak dijangka itu mengakibatkan berlaku lambakan MSM di pasaran sejagat dan ia kemungkinan boleh jatuh lagi sehingga paras terendah dalam sejarah iaitu RM2,500 satu tan.-KOSMO! ONLINE


Sindiket edar dadah bernilai RM8.07 juta tumpas
Oleh NOR AZIAH MAT NOH

14 Julai 2022, 4:45 pm
KUALA LUMPUR – Polis berjaya menumpaskan sindiket pengedaran dadah bernilai RM8.07 juta  selepas menahan 11 individu menerusi lima serbuan di sekitar Lembah Klang pada 8 Julai lalu.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, serbuan itu dijalankan sepasukan polis dari Jabatan Siasatan Jenayah Narkotik (JSJN) Bukit Aman bersama JSJN Selangor dan Kuala Lumpur.
“Hasil serbuan polis berjaya menahan 11 ahli sindiket berusia lingkungan 22 hingga 38 tahun yang dipercayai terlibat dengan aktiviti pemprosesan dan pengedaran dadah.
“Polis turut merampas 141.4 kilogram (kg) pelbagai jenis dadah termasuk ketamin (106.3kg), pil eramin 5 (18.6kg) dan pil ekstasi seberat 16.5kg,” katanya dalam satu kenyataan di sini hari ini.
Noorsiah berkata, sindiket yang mula aktif sejak Februari lalu itu menjadikan premis kediaman sebagai tempat memproses dan stor simpanan dadah sebelum diedarkan untuk pasaran tempatan di sekitar Lembah Klang.
“Hasil semakan turut mendapati dua suspek mempunyai rekod lampau jenayah dan dadah.

“Kesemua suspek ditahan direman selama tujuh hari bermula 9 Julai bagi membantu siasatan di bawah Seksyen 39(b) Akta Dadah Berbahaya 1952,” katanya. – KOSMO! ONLINE


Untung RM340j setahun, TKR Manufacturing tambah kilang di Melaka
Oleh AMRAN MULUP

14 Julai 2022, 5:24 pm
MELAKA – Syarikat elektronik Jepun, TKR Manufacturing (Malaysia) Sdn. Bhd. (TKR Manufacturing) yang meraih pendapatan sebanyak RM340 juta setahun akan meluaskan pelaburan di negeri ini.
Pengerusi Jawatankuasa Kanan Pelaburan, Perindustrian, Pembangunan Usahawan dan Koperasi negeri, Datuk Ab. Rauf Yusoh berkata, syarikat itu yang sudah bertapak selama 34 tahun di kawasan Perindustrian Tangga Batu di sini berhasrat menjadikan negeri ini sebagai destinasi utama pelaburan.
Katanya, syarikat itu akan meneruskan pelaburan dengan pembinaan kilang baharu bagi meningkatkan jumlah pengeluaran produk elektronik sedia ada.
“Syarikat berkenaan berjaya memperoleh pendapatan RM360 juta setahun dan merancang menambah produk pengeluaran sedia ada selepas mendapat kepercayaan daripada jenama-jenama besar.
“Yang pasti menerusi pelaburan itu mereka akan membuka kilang baharu dan turut menyediakan banyak peluang pekerjaan kepada penduduk di negeri ini khususnya di Tangga Batu,” katanya selepas mengiringi Yang Dipertua Negeri, Tun Mohd. Ali Mohd. Rustam mengadakan lawatan kerja di kilang tersebut di sini, hari ini.
Mengulas lanjut, Ab. Rauf berkata, dengan tempoh lebih tiga dekad berada di negeri ini, TKR Manufacturing secara tidak langsung telah membuktikan kestabilan pendapatan dan berdaya maju.

Katanya, syarikat tersebut juga sedang menuju ke arah Revolusi Industri 4.0 dengan mempertingkatkan pengetahuan dan kemahiran pekerja tempatan.-KOSMO! ONLINE


Pemuda hilang di dusun durian ditemui dalam gua
Oleh ASYRAF MUHAMMAD

14 Julai 2022, 4:57 pm
KANGAR – Seorang pemuda yang dilaporkan hilang sejak enam hari lalu selepas keluar membersihkan dusun durian yang terletak di atas bukit berhampiran Sungai Batu Pahat di sini ditemui dalam keadaan selamat pada petang ini.
Mangsa, Zulhelmi Abdul Halim, 28, dikatakan ditemui penduduk kampung yang turut menyertai operasi mencari dan menyelamat (SAR) kira-kira pukul 2.30 petang tadi.
Sewaktu ditemui, Zulhelmi dikatakan sedang berlindung di dalam sebuah gua dengan keadaannya yang lemah dah tidak bermaya.
Pada ketika ini usaha menurunkan mangsa dari kawasan bukit itu sedang dilakukan pasukan penyelamat.
Bapa mangsa, Abdul Halim Ismail, 71, berkata, dia bersyukur dengan penemuan anak bongsunya itu selepas dilaporkan hilang sejak 8 Julai lalu.
Katanya, dia juga sempat melihat gambar terkini anaknya itu dan lega apabila mengetahui Zulhelmi dalam keadaan selamat.

“Terima kasih kepada pasukan penyelamat yang bertungkus-lumus membantu mencari anak saya sejak dia dilaporkan hilang sebelum ini,” katanya. – KOSMO! ONLINE


Suami isteri jual biskut Kanabis di media sosial
Oleh NOR SHAFAWATI YUP

14 Julai 2022, 5:00 pm
SEREMBAN – Pasangan suami isteri ditahan Jabatan Kastam Diraja Malaysia (JKDM) selepas dikesan menjual biskut yang dicampur dengan dadah Kanabis melalui media sosial dianggarkan bernilai RM18,750.
Ketua Pengarah JKDM, Datuk Zazuli Johan berkata, kegiatan suami isteri berusia 26 dan 29 tahun itu dikesan pada 22 Jun lalu selepas ditahan di hadapan premiss syarikat kurier di Subang Jaya, Selangor ketika menuntut bungkusan mengandungi bahan disyaki dadah jenis Kanabis.
“Hasil soal siasat membawa kepada serbuan di sebuah kondominium di Puchong, Selangor dan menjumpai bahan disyaki dadah Kanabis seberat 7.5 kilogram (kg).
“Turut disita balang-balang mengandungi biskut yang diadun dengan campuran Kanabis,” katanya pada sidang akhbar di sini hari ini.
Zazuli berkata, bekalan dadah Kanabis itu dipercayai diperoleh dari negara Eropah dan kegiatan menjual biskut mengandungi bahan terlarang di media sosial pertama kali dikesan pihaknya.
“Pasangan itu dipercayai menjadikan kondominium tersebut sebagai tempat untuk membungkus semula Kanabis dan menjual biskut Kanabis itu sejak setahun yang lalu melalui Telegram.

“Dipercayai pelanggan yang memakan biskut Kanabis ini boleh khayal dalam tempoh dua ham selepas pengambilan,” katanya.


Penyakit misteri hidung berdarah muncul di Tanzania
Oleh KOSMO!

14 Julai 2022, 5:00 pm
DODOMA, TANZANIA – Sejenis penyakit misteri yang menyebabkan simptom seperti demam, sakit kepala, keletihan dan hidung berdarah menular di tenggara Tanzania, lapor laman berita RT semalam.
Wabak misteri itu meragut tiga nyawa setakat ini, manakala 10 yang lain masih dijangkiti.
Ketua Pegawai Perubatan Tanzania, Aifello Sichalwe berkata, pasukan doktor dan pakar kesihatan telah dihantar ke lokasi wabak  untuk menjalankan siasatan.
Menurutnya, meskipun gejala penyakit itu adalah  menyerupai demam berdarah Ebola dan virus Marburg, semua pesakit terbabit disahkan negatif bagi kedua-dua penyakit tersebut termasuk Covid-19.
“Daripada 13 kes yang dilaporkan di wilayah Lindi, hanya seorang pesakit telah sembuh. Tiga lagi meninggal dunia, manakala selebihnya sedang menjalani kuarantin,” kata Sichalwe.
Sementara itu, Presiden Samia Suluhu Hassan berkata pada Selasa lalu bahawa  penyakit ganjil itu mungkin berpunca daripada perkembangan interaksi antara manusia dan haiwan liar. Beliau menyalahkan pencemaran alam sekitar sebagai menjadi punca kepada keadaan tersebut.

Samia bagaimanapun tidak menjelaskan secara terperinci mengenai sama ada terdapat spesies haiwan tertentu yang menjadi punca atau memberikan bukti berhubung dakwaan tersebut. – AGENSI


Ujian air kencing pemandu lori perlu dilakukan secara mengejut
Oleh MOHD. HUSNI MOHD. NOOR

14 Julai 2022, 4:45 pm
PUTRAJAYA – Ujian saringan air kencing kepada pemandu lori perlu dilakukan secara berkala dan mengejut di pelbagai lokasi termasuk di pejabat-pejabat syarikat pengangkutan dan logistik.
Itu gesa Menteri Pengangkutan, Datuk Seri Wee Ka Siong susulan insiden kemalangan membabitkan treler dan enam kereta yang meragut empat nyawa di Ipoh, Perak semalam.
Ka Siong berkata, Polis Diraja Malaysia (PDRM) dan Agensi Anti Dadah Kebangsaan (AADK) boleh memberi kerjasama berhubung perkara itu.
Menurutnya, selain mengenakan hukuman yang lebih berat kepada pesalah, beliau juga melihat keperluan melaksanakan ujian saringan kepada pemandu bagi mengelakkan mereka memandu dalam keadaan dipengaruhi dadah atau alkohol.
“Kes kemalangan jalan raya membabitkan kenderaan berat seperti treler semakin menjadi-jadi. Saya amat sedih dengan apa yang berlaku,” katanya menerusi hantaran di Facebook, hari ini.
Terdahulu, dalam kejadian pukul 3 petang semalam, seramai empat individu yang terdiri daripada seorang lelaki dan tiga wanita disahkan maut dalam kemalangan membabitkan tujuh kenderaan di Kilometer (KM) 277.1 Lebuhraya Utara-Selatan arah Selatan.-KOSMO! ONLINE


Pendaftaran produk ubatan berasas ganja tahun hadapan
Oleh MOHD RASDAN AHMAD

14 Julai 2022, 4:54 pm
KUALA LUMPUR – Kementerian Kesihatan (KKM) akan mengumumkan rangka kerja berhubung pendaftaran produk perubatan mengandungi kanabis atau ganja dikenali sebagai cannabidiol (CBD) tertentu yang dijangka dilaksanakan tahun hadapan.
Menteri Kesihatan Khairy Jamaluddin Abu Bakar berkata, rangka kerja yang akan diumumkan tahun ini tersebut melibatkan kajian secara sains mengenai penggunaan CBD dalam sektor kesihatan awam pada tahun hadapan.
“Kementerian komited berdasarkan bukti dan sains jadi, dalam erti kata lain jika sains menunjukkan arah tertentu, kita tidak boleh mengelak.
“Saya akan umumkan tidak lama lagi mengenai rangka kerja yang mana kita akan mendaftarkan beberapa produk CBD bermula tahun hadapan,” jelasnya selepas Majlis Pelancaran The Centre’s Drug Perception Study Report di sini hari ini.
Dalam pada itu, beliau berkata, Malaysia tidak terburu-buru untuk turut sama mengikut langkah Thailand yang mengeluarkan ganja daripada senarai dadah sekaligus membuka ruang kepada penanaman tumbuhan itu.
“Untuk tanam itu jauh lagi, soal penanaman ini kita tengok dulu, kita buat secara berperingkat-peringkat. Langkah kita berhati-hati, pertama kita daftar beberapa produk CBD, kita tengok penerimaan doktor dan pesakit.

“Selepas itu kalau penerimaannya tinggi, selamat dan berkesan, barulah kita boleh memikirkan soal penanaman, ramai hantar kertas kerja nak buat ladang ganja dan sebagainya, tapi kita belum sampai tahap itu lagi,” ujarnya. – KOSMO! ONLINE


Gurauan makan pulut durian kali terakhir jadi kenyataan
Oleh TOREK SULONG

14 Julai 2022, 5:11 pm
PASIR PUTEH – Gurauan mangsa yang maut dihempap timbunan besi dalam kemalangan di Kampung Dalam Kemunting pagi tadi ingin menjamah pulut durian sebagai hidangan terakhir menjadi kenyataan.
Noraini Tabilin, 46, yang juga kakak ipar kepada mangsa, Yusni Hamid, 32, berkata, arwah teringin untuk makan pulut durian air tangannya sehingga membeli buah tersebut semalam.
Menurutnya, mangsa yang bekerja sebagai operator sebuah kilang di Pulau Pinang berselera menikmati pulut durian malam tadi malah turut menyatakan bahawa dia sukar untuk mendapatkan hidangan tersebut lagi selepas ini.
“Dia bergurau dengan saya dan memaklumkan bahawa pulut durian merupakan hidangan terakhirnya. Saya tidak tahu mahu berkata apa, namun tetap bernasib baik kerana sempat menunaikan permintaan terakhirnya itu.
“Yusni pulang ke kampung baru-baru ini dan sepanjang tempoh cuti Hari Raya Aidiladha, dia jarang keluar rumah. Dia lebih menumpukan kerja dapur dan pengurusan anak-anaknya yang ditinggalkan di kampung,” katanya ketika ditemui pemberita di unit forensik Hospital Tengku Anis di sini hari ini.
Menurut Noraini, arwah juga memaklumkan bahawa dia berhasrat untuk mendirikan rumah tangga dengan seorang lelaki di Pulau Pinang selepas lima tahun berpisah dengan bekas suaminya.

Katanya, semasa kejadian, Yusni dan anak sulungnya, Mohamad Shahrul Rizal Mohd. Azizi, 12, sedang dalam perjalanan pulang ke rumah mereka di Gong Kala di sini selepas membuat kad pengenalan remaja itu.
“Sebelum ini, arwah meninggalkan tiga orang anak untuk dijaga oleh kedua ibu bapa semasa dia bekerja di Pulau Pinang.
“Kemalangan tragis itu turut mengakibatkan Mohamad Shahrul Rizal putus kaki kirinya. Pihak Hospital Universiti Sains Malaysia memaklumkan bahagian kakinya itu tidak dapat disambung lagi dan akan disemadikan bersama jenazah Yusni di Tanah Perkuburan Islam Kampung Gong Tinggi di sini petang ini,” katanya.
Terdahulu, Seorang ibu tunggal maut manakala anak lelakinya putus kaki kiri selepas motosikal yang dinaiki mereka dihempap muatan besi yang dibawa sebuah treler terbalik.
Kejadian pada pukul 9.05 pagi itu mengakibatkan Yusni meninggal dunia di lokasi kejadian manakala anaknya putus kaki kiri. – KOSMO! ONLINE


Amaran ribut petir di Kelantan, Johor petang ini
Oleh MOHD RASDAN AHMAD

14 Julai 2022, 5:11 pm
PETALING JAYA – Ribut petir, hujan lebat dan angin kencang dijangka berlaku di beberapa kawasan di Kelantan dan Johor petang ini.
Jabatan Meteorologi Malaysia (MetMalaysia) berkata, antara jajahan terlibat di Kelantan adalah Tumpat, Pasir Mas, Kota Bharu, Tanah Merah dan Bachok.
Manakala kawasan lain adalah Kluang, Mersing serta Kota Tinggi di Johor. Amaran dikeluarkan sehingga pukul 7.00 malam nanti.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran, ” jelas MetMalaysia. – KOSMO! ONLINE


PM Jepun salahkan polis atas kematian Shinzo Abe
Oleh KOSMO!

15 Julai 2022, 10:00 pm
TOKYO – Perdana Menteri Jepun, Fumio Kishida menyalahkan kelemahan polis sebagai punca kematian bekas perdana menteri, Shinzo Abe yang ditembak semasa berkempen minggu lalu, lapor akhbar The Maniachi semalam.
Abe yang merupakan salah seorang ahli politik paling berpengaruh di Jepun, dibunuh pada Jumaat lalu di wilayah Nara, barat Jepun.
Insiden itu mengejutkan Jepun yang merupakan negara dengan kadar jenayah paling rendah dan kawalan senjata api amat ketat.
Gambar dan rakaman video di lokasi kejadian memaparkan seorang lelaki bersenjata mendekati Abe dari belakang, manakala pengawal-pengawal keselamatan menumpukan perhatian ke arah hadapan.
“Saya fikir terdapat masalah dengan langkah keselamatan,” kata Kishida.
Suruhanjaya Keselamatan Awam Kebangsaan dan Agensi Polis Negara sedang menyiasat kejadian itu dan akan menyusun langkah susulan, kata Kishida.

Sebuah pasukan terdiri daripada pegawai polis tiba di ibu pejabat polis wilayah Nara kelmarin untuk siasatan lanjut.
“Saya menggesa siasatan menyeluruh dilakukan dan membetulkan apa yang perlu diperbaiki di samping mengkaji contoh kawalan keselamatan di negara-negara lain,” katanya.
Kishida turut mengumumkan rancangan mengadakan pengebumian negara untuk Abe pada tahun ini dengan mengambil kira sumbangan besar mendiang kepada negara termasuk meningkatkan pakatan Jepun bersama Amerika Syarikat.
“Dengan mengadakan pengebumian negara sebagai mengenang jasa Abe, Jepun mempamerkan keazaman untuk tidak menyerah kalah kepada keganasan dan mempertahankan demokrasi secara tegas.
“Jepun juga akan menunjukkan kepada dunia keazaman untuk mengekalkan semangatnya dan membuka laluan ke arah masa hadapan,” kata Kishida. – Agensi


Malaysia muncul juara Bola Sepak Asean Bawah 19 tahun
Oleh MOHD. FITRIE MUHAMAD

15 Julai 2022, 11:53 pm
MALAYSIA menjulang trofi Kejuaraan Bawah 19 Tahun (B-19) Persekutuan Bola Sepak Asean (AFF) buat kali kedua selepas menundukkan Laos 2-0 di Stadium Patriot Chandrabhaga, sebentar tadi.
Selain melunaskan misi balas dendam ekoran kekalahan kepada lawan sama di peringkat kumpulan, pasukan negara nyata begitu bernafsu untuk melengkapkan kempen dengan penuh gemilang selepas menyingkirkan Vietnam di separuh akhir.
Terdahulu, skuad negara hanya memerlukan 15 minit untuk terlebih dulu berada di depan menerusi jaringan pemain pertahanan, Faiz Amer Runnizar.
Bagaimanapun, baki aksi di babak pertama menyaksikan Laos lebih mendominasi permainan sambil Malaysia seakan terus mengharapkan magis menerusi serangan balas pantas.
Disiplin tinggi pertahanan negara berjaya menafikan hasrat Laos untuk meledak gol penyamaan malah minit ke-38 penjaga gol negara, Syahmi Adib Haikal Mohd Shukri turut pamer aksi tangkas ketika menghalang percubaan jarak dekat oleh Anantaza Siphongphan.
Berbeza dengan aksi di babak pertama, anak buah Hassan Sazali Waras tampil lebih baik di babak kedua hingga memaksa benteng Laos bekerja keras untuk menghalang gerakan dilakukan pemain negara.

Bagaimanapun, memasuki minit ke-76, kem negara kembali ceria selepas Aliff Izwan Yuslan berjaya memanfaatkan kelekaan pertahanan lawan untuk menyudahkan hantaran jauh daripada Alif Farhan Fauzi.
Sementara itu, Vietnam yang ditewaskan Malaysia di peringkat separuh akhir menamatkan saingan kali ini di tempat ketiga dengan menewaskan Thailand 5-3 pada penentuan penalti selepas kedua-dua pasukan terikat 1-1 dalam permainan sebenar. -KOSMO! ONLINE


Hidung penyampai berita berdarah semasa bersiaran langsung
Oleh KOSMO!

15 Julai 2022, 8:30 pm
BEIJING – Seorang penyampai berita di China tular di negara itu setelah mengalami pendarahan hidung semasa bersiaran langsung, lapor akhbar Mirror UK semalam.
Dalam klip video yang tersebar di platform media sosial Weibo, darah kelihatan mengalir keluar dari hidung penyampai berita saluran televisyen Suzhou TV, Huang Xinqi.
Walaupun darah mengalir hingga ke mulutnya, Xingi terus membaca berita dengan tenang dan langsung tidak gementar, lapor akhbar South China Morning Post.
Selepas tamat siaran, Xingi berkata, fikirannya ketika itu adalah hanya untuk menyelesaikan tugasnya.
Netizen di media sosial berbeza pendapat mengenai kejadian itu dengan sebilangan pengguna memuji sikap profesional Xingi.
Pengguna lain pula bertanya mengapa Xingi tidak berhenti untuk mendapatkan pertolongan cemas dan sama ada kejadian itu mempunyai kaitan dengan situasi pekerjaannya.

“Saya tidak melihat sebarang sikap profesionalisme. Adakah sukar untuk kamera memfokuskan rakan sekerja wanitanya? Dia tidak berada di sana sendirian,” komen seorang netizen. – Agensi


Pemandu maut SUV rempuh lori ayam buat pusingan U
Oleh ROSLIZA MOHAMED

15 Julai 2022, 9:31 pm
TANAH MERAH – Seorang lelaki maut selepas kenderaan utiliti sukan (SUV) dipandunya merempuh sebuah lori yang membawa muatan ayam yang sedang membuat pusingan U di Jalan Tanah Merah-Pasir Mas dekat Kampung Paloh di sini hari ini.
Dalam kejadian kira-kira pukul 1 pagi itu, mangsa, Lua Qi Lim, 27, yang memandu SUV jenis Toyota Harrier meninggal dunia di lokasi kejadian akibat cedera parah pada beberapa bahagian anggota badan.
Pemangku Ketua Polis Kelantan, Datuk Muhamad Zaki Harun berkata, siasatan awal mendapati sebuah lori yang dipandu seorang lelaki berusia 28 tahun sedang dalam perjalanan dari arah bandar Tanah Merah menghala Pasir Mas untuk menghantar ayam.
Menurutnya, semasa tiba di Kampung Paloh, lori tersebut dipercayai berhenti di bahu jalan dan membuat pusingan U untuk menghala semula ke arah bandar Tanah Merah.
“Insiden itu menyebabkan sebuah SUV yang dipandu mangsa dari arah bandar Tanah Merah merempuh bahagian kanan belakang lori tersebut.
“Mangsa yang cedera parah meninggal dunia di lokasi kejadian manakala pemandu lori tidak mengalami sebarang kecederaan,” katanya dalam satu kenyataan hari ini.

Menurutnya, siasatan lanjut mendapati, nahas dipercayai berpunca daripada kecuaian pemandu lori yang cuai semasa membuat pusingan U sehingga menyebabkan kemalangan. – KOSMO! ONLINE


Virus Covid-19 boleh hidup dalam daging beku selama sebulan
Oleh KOSMO!

15 Julai 2022, 10:30 pm
WASHINGTON – Satu kajian terbaharu mendapati virus Covid-19 boleh hidup pada produk ikan dan daging babi beku di dalam peti sejuk beku selama 30 hari, lapor laman berita Wion News kelmarin.
Penyelidikan ke atas ayam, daging lembu, babi dan salmon beku telah dilakukan sebagai tindak balas terhadap wabak Covid-19 di Asia di mana daging yang dibungkus disyaki menjadi sumber penularan virus berkenaan.
Hasil penyelidikan itu diterbitkan pada 11 Jun lalu dalam jurnal American Society for Microbiology journal Applied and Environmental Microbiology.
Pasukan penyelidik berkenaan menyimpan daging dan produk ikan pada dua takat suhu berbeza iaitu empat darjah Celsius dan suhu sejuk beku -20 darjah Celsius.
“Anda mungkin tidak menyimpan daging di dalam peti sejuk selama 30 hari tetapi mungkin menyimpannya di dalam peti sejuk beku selama tempoh itu.
“Kami juga mendapati virus itu boleh dibiakkan selepas dibekukan dalam tempoh masa tersebut,” demikian kenyataan pengarang utama penyelidikan, Emily S. Bailey yang merupakan penolong profesor di Universiti Campbell di AS.

Penyelidik-penyelidik memutuskan untuk menjalankan kajian itu selepas mendapati bahawa wabak Covid-19 tersebar di Asia Tenggara sebelum penularan dalam komuniti.
Menurut Bailey, kajian itu penting kerana Covid-19 boleh membiak bukan sahaja dalam saluran pernafasan tetapi juga di dalam perut. – Agensi


Lelaki ‘perut titanium’ makan hidangan tamat tempoh
Oleh KOSMO!

15 Julai 2022, 9:00 pm
LONDON – Seorang lelaki di England mendapat julukan  ‘perut titanium’ kerana tidak jatuh sakit walaupun bereksperimentasi dengan memakan makanan yang tamat tempoh, lapor portal berita MailOnline.
Gavin Wren, 44, dari Forest Gate di  timur London, memuat naik rakaman dia menggoreng dan memakan telur ayam yang sudah 73 hari melepasi tarikh tamat tempoh.
Dia juga  memakan sapuan hummus yang sudah tamat tempoh selama 17 hari. Baru-baru ini, Wren menyiarkan klip video dirinya memakan satu sudu besar yogurt, 31 hari selepas tarikh penggunaannya.
Walaupun menyeronokkan, Wren sebenarnya menyiarkan cabaran aneh itu untuk membuktikan bahawa  banyak makanan yang tamat tempoh masih boleh dimakan.
Dia berkata, Britain membuang 9.5 juta tan makanan setahun walaupun 8.4 juta penduduknya berada dalam fasa kemiskinan makanan.
“Saya terkejut dengan jumlah makanan yang kita buang.

‘Saya dibesarkan dalam keluarga di mana jika sesuatu kelihatan dan berbau baik, bermakna ia masih boleh dimakan. Mungkin itu yang memberikan saya perut titanium.
“Perkara utama dalam cabaran ini adalah untuk menunjukkan kepada orang ramai bahawa makanan boleh bertahan lebih lama daripada yang anda jangkakan.
‘Orang selalu bertanya kepada saya sama ada saya jatuh sakit disebabkan tabiat itu dan saya bersumpah, ia tidak pernah membuatkan saya jatuh sakit,” ujar Wren. – Agensi